title: Rozhodnutie Komisie z 18. júla 2018 o navrhovanej iniciatíve občanov s názvom „Zastavme hladovanie 8 % európskeho obyvateľstva!“ (Stop Starvation for 8 % of the European population!)

text:
                  24.7.2018

                  SK

                  Úradný vestník Európskej únie

                  C 260/6

         ROZHODNUTIE KOMISIE
         z 18. júla 2018
         o navrhovanej iniciatíve občanov s názvom „Zastavme hladovanie 8 % európskeho obyvateľstva!“ (Stop Starvation for 8 % of the European population!)
         (Iba anglické znenie je autentické)
         (2018/C 260/07)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:

                     (1)

                     Predmet navrhovanej iniciatívy občanov s názvom „Zastavme hladovanie 8 % európskeho obyvateľstva!“ (Stop Starvation for 8 % of the European population!) odkazuje na tento výrok: „Prístup k potravinám je súčasťou Všeobecnej deklarácie ľudských práv. Európska únia mala v roku 2016 druhý najväčší hrubý domáci produkt na svete, napriek tomu je hladovanie súčasťou nášho života“.

                     (2)

                     Cieľom navrhovanej iniciatívy občanov je „podnietiť vlády k tomu, aby akceptovali problém hladu, ktorý ešte stále predstavuje veľký problém. Počet európskych občanov, ktorí trpia nedostatkom potravín, sa odhaduje na 46 miliónov (8 % z celkového počtu obyvateľov EÚ) a tento počet sa nezmenšuje. Iniciatíva bude klásť dôraz na zodpovednosť vlád za odstránenie tohto problému a zároveň upozorní na vplyv nákladov súvisiacich s hladovaním a navrhne sa zoznam opatrení, ktoré tento strašný prežitok výrazne znížia.“

                     (3)

                     V prílohe k navrhovanej iniciatíve občanov sa pod piatimi bodmi uvádza niekoľko požiadaviek: „1. Odstrániť kultúru plytvania potravinami, aby sa do dvoch rokov nazhromaždilo 44 miliónov ton potravín.“; „2. Zaviesť daň z finančných transakcií, ktorá prinesie 30 miliárd EUR ročne.“; „3. Hlad by mali riešiť verejné orgány, a nie charitatívne organizácie.“; „4. Špekulácie s potravinami.“ a „5. Kvalitatívny návrh.“ s cieľom zaviesť „inováciu v rámci jednotlivých krajín vedúcu k lepšiemu prístupu k subvencovaným potravinám“.

                     (4)

                     Zmluva o Európskej únii podporuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.

                     (5)

                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky prijateľné a primerané povahe iniciatívy občanov.

                     (6)

                     Právne akty Únie na účely vykonávania zmlúv sa môžu prijať:

                                 —

                                 na základe článku 113 ZFEÚ pre ustanovenia na zosúladenie právnych predpisov týkajúcich sa dane z obratu, spotrebných daní a iných foriem nepriameho zdaňovania, pokiaľ je takéto zosúladenie potrebné na zabezpečenie zriadenia a fungovania vnútorného trhu a na zabránenie narušeniu hospodárskej súťaže;

                                 —

                                 na základe článku 114 ZFEÚ pre aproximáciu ustanovení zákonov, iných právnych predpisov a správnych opatrení členských štátov, ktoré smerujú k vytváraniu a fungovaniu vnútorného trhu;

                                 —

                                 na základe článku 175 ods. 3 ZFEÚ v oblasti osobitných činností mimo štrukturálnych fondov a s cieľom podporovať celkový harmonický rozvoj Únie a rozvíjať a vykonávať opatrenia vedúce k posilneniu hospodárskej, sociálnej a územnej súdržnosti, ako je stanovené v článku 174 ZFEÚ;

                                 —

                                 na základe článku 192 ods. 1 ZFEÚ v oblastiach zachovania, ochrany a zlepšovania kvality životného prostredia, ochrany ľudského zdravia, obozretného a racionálneho využívania prírodných zdrojov a podpory opatrení na medzinárodnej úrovni zameraných na riešenie regionálnych alebo celosvetových environmentálnych problémov, a najmä boja proti zmene klímy;

                                 —

                                 na základe článku 311 ZFEÚ pre ustanovenia a vykonávacie opatrenia týkajúce sa systému vlastných zdrojov rozpočtu Únie, vrátane zavedenia nových kategórií vlastných zdrojov alebo zrušenia existujúcej kategórie;

                                 —

                                 na základe článku 322 ods. 1 písm. a) ZFEÚ v oblasti finančných pravidiel, ktoré určujú najmä postup zostavovania a plnenia rozpočtu Únie.

                     (7)

                     Navrhovaná iniciatíva občanov preto z uvedených dôvodov zjavne nie je mimo rámca právomocí Komisie predložiť návrhy právnych aktov Únie na účely vykonávania zmlúv.

                     (8)

                     Okrem toho bol v súlade s článkom 3 ods. 2 nariadenia (EÚ) č. 211/2011 vytvorený občiansky výbor a boli určené kontaktné osoby a navrhovaná iniciatíva občanov nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie, ako sa stanovuje v článku 2 Zmluvy o Európskej únii.

                     (9)

                     Navrhovaná iniciatíva občanov s názvom „Zastavme hladovanie 8 % európskeho obyvateľstva!“ by sa preto mala zaregistrovať,

               PRIJALA TOTO ROZHODNUTIE:

            Článok 1
            Navrhovaná iniciatíva občanov s názvom „Zastavme hladovanie 8 % európskeho obyvateľstva!“ sa týmto registruje.

            Článok 2
            Toto rozhodnutie nadobúda účinnosť 19. júla 2018.

            Článok 3
            Toto rozhodnutie je určené organizátorom (členom občianskeho výboru) navrhovanej občianskej iniciatívy s názvom „Zastavme hladovanie 8 % európskeho obyvateľstva!“, ktorú reprezentujú kontaktné osoby [S prihliadnutím na konzultáciu s organizátormi, boli osobné údaje vymazané].

            V Bruseli 18. júla 2018

                  Za Komisiu

               Frans TIMMERMANS

                  prvý podpredseda

            (1)  Ú. v. EÚ L 65, 11.3.2011, s. 1.


               23.8.2018

               SK

               Úradný vestník Európskej únie

               C 298/151

      P8_TA(2017)0132
      Žiadosť o zbavenie imunity Antónia Marinha e Pinta
      Rozhodnutie Európskeho parlamentu z 27. apríla 2017 o žiadosti o zbavenie imunity Antónia Marinha e Pinta (2016/2294(IMM))
      (2018/C 298/20)

         Európsky parlament,

                  —

                  so zreteľom na žiadosť o zbavenie imunity Antónia Marinha e Pinta, ktorú 23. septembra 2016 predložil Miguel Pereira da Rosa, sudca okresného súdu v západnom Lisabone (Oeiras) (ref. č. 4759/15.2TDLSB), v rámci trestného konania proti nemu, a ktorá bola oznámená na plenárnej schôdzi 24. októbra 2016,

                  —

                  so zreteľom na list zástupkyne generálneho prokurátora z 12. decembra 2016, ktorý obsahuje zápis vyjadrenia Antónia Marinha e Pinta,

                  —

                  po vypočutí Antónia Marinha e Pinta 22. marca 2017 v súlade s článkom 9 ods. 6 rokovacieho poriadku,

                  —

                  so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,

                  —

                  so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010 a 6. septembra 2011 a 17. januára 2013 (1),

                  —

                  so zreteľom na článok 11 ods. 1, 2, 3 a 5 zákona 7/93 z 1. marca 1993 o štatúte portugalských poslancov a na obežník kancelárie generálneho prokurátora č. 3/2011 z 10. októbra 2011,

                  —

                  so zreteľom na článok 5 ods. 2, článok 6 ods. 1 a článok 9 rokovacieho poriadku,

                  —

                  so zreteľom na správu Výboru pre právne veci (A8-0163/2017),

                  A.

                  keďže sudca okresného súdu v západnom Lisabone (Oeiras) požiadal, aby bol poslanec Európskeho parlamentu António Marinho e Pinto zbavený parlamentnej imunity v rámci žaloby týkajúcej sa údajného trestného činu;

                  B.

                  keďže zbavenie imunity Antónia Marinha e Pinta sa týka údajného trestného činu ohovárania, ako sa stanovuje v článku 180 ods. 1 a v článku 183 ods. 2 portugalského trestného zákonníka, ktorý sa trestá trestom odňatia slobody do maximálne dvoch rokov, a trestného činu poškodenia organizácie, služby alebo inej právnickej osoby, ako sa ustanovuje v článku 187 ods. 1 a ods. 2 písm. a) portugalského trestného zákonníka, ktorý sa trestá trestom odňatia slobody až na dva roky;

                  C.

                  keďže charitatívne združenie Santa Casa de Misericórdia de Lisboa podala sťažnosť na Antónia Marinha e Pinta;

                  D.

                  keďže sťažnosť sa týkala vyhlásení Antónia Marinha e Pinta 30. mája 2015 počas rozhovoru v relácii „A propósito“ portugalského kanála SIC Notícias, ktorú moderoval António Manuel Teixeira a vysielala sa o 21 hod., počas ktorej uviedol: „Pokiaľ ide o sociálne zabezpečenie, poviem vám, že treba vyčleniť rozmer solidarity, ktorá patrí do právomoci štátu; nemalo by sa vyplácať na úkor dôchodkov pracujúcich, rozumiete? Treba použiť všeobecný rozpočet štátu. Sociálna solidarita sa musí vykonávať prostredníctvom daní, touto obrovskou inštitúciou, ako je Misericórdia de Lisbonne, ktorá spravuje milióny a milióny, s ktorými sa plytvá veľmi často v prospech osobného zisku, v mene osobných záujmov […] Myslím, že pán Manuel Rebelo de Sousa by bol lepší ako pán Pedro Santana Lopes, a to vzhľadom na skúsenosti pána Santanu Lopesa vo vláde, a okrem toho by bolo zaujímavé vidieť, ako riaditeľ pracuje, s akými zdrojmi a akými prostriedkami riaditeľ Santa Casa da Misericórdia de Lisboa pracuje na svojej kandidatúre“;

                  E.

                  keďže podľa článku 8 Protokolu č. 7 o výsadách a imunitách Európskej únie poslanci Európskeho parlamentu nesmú byť vyšetrovaní, zadržaní alebo stíhaní pre názory alebo hlasovanie počas výkonu svojej funkcie;

                  F.

                  keďže Súdny dvor Európskej únie rozhodol, že na to, aby sa na názor poslanca Európskeho parlamentu vzťahovala imunita, musí ho poslanec vysloviť pri výkone svojich úloh, čo teda predpokladá požiadavku spojitosti medzi vyjadreným názorom a poslaneckými úlohami; keďže táto spojitosť musí byť priama a jednoznačná (2);

                  G.

                  keďže v súlade s článkom 9 tohto protokolu poslanci na území ich vlastného štátu požívajú imunitu priznanú členom parlamentu ich krajiny;

                  H.

                  keďže podľa článku 11 ods. 1, 2, 3 a 5 zákona 7/93 z 1. marca 1993 o štatúte portugalských poslancov a podľa obežníka generálneho prokurátora č. 3/2011 z 10. októbra 2011 António de Sousa Marinho e Pinto nesmie byť vypočúvaný ani obvinený bez predchádzajúceho súhlasu Európskeho parlamentu;

                  I.

                  keďže údajné činy nemajú priamu alebo zjavnú súvislosť s výkonom funkcie poslanca Európskeho parlamentu Antónia Marinha e Pinta a vzťahujú sa na činnosti, ktoré majú čisto vnútroštátny charakter, pretože sa týkajú vyhlásení vo vysielaní v Portugalsku na tému, ktorá je špecificky portugalská a týka sa správy združenia podľa vnútroštátneho práva;

                  J.

                  keďže teda údajné činy sa netýkajú názorov vyjadrených alebo hlasov odovzdaných pri výkone funkcie poslanca Európskeho parlamentu v zmysle článku 8 Protokolu č. 7 o výsadách a imunitách Európskej únie;

                  K.

                  keďže obvinenie sa zjavne nesúvisí s funkciou Antónia Marinha e Pinta ako poslanca Európskeho parlamentu;

                  L.

                  keďže neexistuje dôvod domnievať sa, že ide o prípad fumus persecutionis, t. j. dostatočne závažné a konkrétne podozrenie, že táto vec bola predložená so zámerom politicky uškodiť poslancovi;

                  1.

                  rozhodol zbaviť Antónia Marinha e Pinta imunity;

                  2.

                  poveruje svojho predsedu, aby ihneď postúpil toto rozhodnutie a správu gestorského výboru sudcovi okresného súdu v západnom Lisabone (Oeiras) a Antóniovi Marinhovi e Pintovi.

         (1)  Rozsudok Súdneho dvora z 12. mája 1964, Wagner/Fohrmann a Krier, C-101/63, ECLI:EÚ:C:1964:28; rozsudok Súdneho dvora z 10. júla 1986, Wybot/Faure a iní, C-149/85, ECLI:EÚ:C:1986:310; rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440; rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. Septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23.)

         (2)  Spojené veci T-346/11 et T-347/11, Gollnisch/Parlement, uvedený rozsudok.


title: Rozhodnutie Komisie (EÚ) 2018/1220 zo 6. septembra 2018 o rokovacom poriadku výboru uvedeného v článku 143 nariadenia Európskeho parlamentu a Rady (EÚ, Euratom) 2018/1046

text:
                  7.9.2018

                  SK

                  Úradný vestník Európskej únie

                  L 226/7

         ROZHODNUTIE KOMISIE (EÚ) 2018/1220
         zo 6. septembra 2018
         o rokovacom poriadku výboru uvedeného v článku 143 nariadenia Európskeho parlamentu a Rady (EÚ, Euratom) 2018/1046
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (1), (ďalej len „výbor“), a najmä na jeho článok 143 ods. 4,
         keďže:

                     (1)

                     Nariadením (EÚ, Euratom) 2018/1046 sa nahradilo nariadenie Európskeho parlamentu a Rady č. 966/2012 (2) zriaďujúce výbor zodpovedný za centrálne posudzovanie určitých prípadov vylúčenia hospodárskych subjektov a za prijímanie náležitých odporúčaní.

                     (2)

                     Nariadením (EÚ, Euratom) 2018/1046 sa rozširuje právomoc výboru na vydávanie stanovísk a odporúčaní, ktorých cieľom je určiť, či sa vyskytla finančná nezrovnalosť, a organizácia vykonávania tejto právomoci by sa mala stanoviť v rokovacom poriadku výboru.

                     (3)

                     Článkom 143 nariadenia (EÚ, Euratom) 2018/1046 sa stanovuje zloženie výboru, postup vymenovania jeho predsedu a riešenie konfliktu záujmov. Stanovuje sa v ňom, že rokovací poriadok výboru prijíma Komisia a výboru pomáha stály sekretariát, ktorý zabezpečuje Komisia.

                     (4)

                     Aby sa zabezpečila kontinuita a dobré fungovanie výboru, mal by sa spresniť postup vymenovania a odvolania predsedu a stanoviť pravidlá jeho nahradenia v prípade neprítomnosti alebo prekážky vo výkone funkcie.

                     (5)

                     Aby sa zabezpečila kontinuita a dobré fungovanie výboru, je potrebné stanoviť aj podrobné pravidlá upravujúce zloženie výboru v každom konkrétnom prípade, najmä pokiaľ ide o určenie dvoch stálych členov, ich náhradníkov a dodatočného člena, ktorý zastupuje zodpovedného povoľujúceho úradníka.

                     (6)

                     Je potrebné spresniť, že na zasadnutiach výboru sa zúčastňujú pozorovatelia, a to najmä s cieľom zabezpečiť, aby bol výbor v plnej miere a primerane informovaný.

                     (7)

                     V záujme dobrej správy by sa mali spresniť podporné funkcie, ktoré poskytuje stály sekretariát výboru v rámci výkonu jeho činností.

                     (8)

                     Musí sa objasniť postup, akým sa majú podávať žiadosti výboru, najmä pokiaľ ide o minimálny obsah takýchto žiadostí.

                     (9)

                     V záujme hospodárskych subjektov je potrebné stanoviť postup, ktorý umožní, aby sa zabezpečilo dodržiavanie ich práva na vypočutie.

                     (10)

                     Mali by sa vymedziť praktické pravidlá úzkej spolupráce medzi výborom a Európskym úradom pre boj proti podvodom (OLAF) s prihliadnutím na administratívne pravidlá upravujúce spoluprácu a včasnú výmenu informácií medzi Európskou komisiou a OLAF-om.

                     (11)

                     Mali by sa spresniť pravidlá upravujúce prijímanie odporúčaní a stanovísk výboru.

                     (12)

                     Keďže výbor nahrádza výbor uvedený v článku 73 ods. 6 nariadenia č. 966/2012 (EÚ, Euratom) a je nástupcom výboru uvedeného v článku 108 ods. 4 toho istého nariadenia, obe rozhodnutia Komisie K(2011) 6109 final a (EÚ) 2015/2463 (3), o rokovacích poriadkoch uvedených výborov by sa mali zrušiť.

                     (13)

                     Každé spracovávanie osobných údajov výborom a jeho stálym sekretariátom sa musí vykonávať v súlade s nariadením Európskeho parlamentu a Rady (ES) č. 45/2001 (4).

                     (14)

                     Nariadenie Európskeho parlamentu a Rady (ES) č. 1049/2001 (5) sa uplatňuje na odporúčania prijaté výborom,

               PRIJALA TOTO ROZHODNUTIE:
         KAPITOLA I

            VŠEOBECNÉ USTANOVENIA

            Článok 1
            Predmet úpravy
            Týmto rozhodnutím sa stanovuje rokovací poriadok výboru uvedeného v článku 143 nariadenia (EÚ, Euratom) 2018/1046.

            Článok 2
            Vymenovanie predsedu a jeho náhradníka do funkcie, ich odchod z funkcie a ich odvolanie

               1.   Predsedu výboru vymenuje Komisia na päťročné funkčné obdobie, ktoré nie je obnoviteľné, a to na základe výzvy na vyjadrenie záujmu. Jeho funkčné obdobie sa začína dňom, ktorý je na tento účel stanovený v rozhodnutí o vymenovaní. Toto rozhodnutie sa uverejní v Úradnom vestníku Európskej únie v sérii C.

               2.   Predseda sa prijíma ako osobitný poradca Komisie v zmysle článku 5 podmienok zamestnávania ostatných zamestnancov Európskej únie. Jeho zmluva osobitného poradcu v plnej miere rešpektuje jeho nezávislosť a nemá vplyv na trvanie jeho funkčného obdobia.

               3.   Komisia môže predsedu odvolať, ak prestal spĺňať podmienky požadované na výkon funkcie predsedu.

               4.   Pravidlá, ktoré sa vzťahujú na vymenovanie predsedu do funkcie, jeho odchod z funkcie a jeho odvolanie, sa vzťahujú aj na jeho náhradníka. Ustanovenia odsekov 1 až 3 tohto článku a ustanovenia článku 143 nariadenia (EÚ, Euratom) 2018/1046 sa vzťahujú aj na náhradníka predsedu.

            Článok 3
            Nahradenie predsedu

               1.   V prípade vzniku prekážok brániacich predsedovi vo výkone jeho funkcie vykonáva namiesto neho funkciu jeho náhradník.

               2.   Ak funkcia predsedu nie je obsadená, funkciu predsedu vykonáva jeho náhradník až do vymenovania nového predsedu.

               3.   V prípade vzniku prekážok, ktoré bránia vo výkone funkcie súčasne predsedovi aj jeho náhradníkovi, funkciu predsedu vykonáva služobne najstarší stály člen zastupujúci Komisiu.

            Článok 4
            Právomoci predsedu

               1.   Predseda zastupuje výbor.

               2.   Predsedá zasadnutiam výboru a organizuje jeho prácu.

               3.   Na tento účel mu pomáha stály sekretariát uvedený v článku 7.

               4.   Predseda môže delegovať svoj podpis na každého stáleho člena zastupujúceho Komisiu, aby mohol v jeho mene a za neho podpísať na základe pokynov, ktoré mu udelí, dokumenty súvisiace s konkrétnym prípadom alebo administratívnymi záležitosťami.

               5.   Po porade so stálymi členmi prijme harmonogram zasadnutí výboru.

               6.   Predseda vykonáva aj ďalšie právomoci, ktoré mu boli udelené na základe tohto rozhodnutia.

            Článok 5
            Určenie ostatných členov výboru a ich náhradníkov

               1.   Podľa článku 143 ods. 2 písm. b) nariadenia (EÚ, Euratom) 2018/1046 je jedným z dvoch stálych členov výboru zastupujúcich Komisiu riaditeľ ústredného finančného útvaru Generálneho riaditeľstva pre rozpočet. Generálny riaditeľ pre rozpočet urči úradníka s platovou triedou AD 11 alebo vyššou, aby zabezpečil náhradu za tohto stáleho člena.
               Generálny riaditeľ pre rozpočet určí spomedzi úradníkov Komisie ad personam druhého stáleho člena zastupujúceho Komisiu s platovou triedou minimálne AD 14 a jeho náhradníka s platovou triedou minimálne AD 11.

               2.   Člen zastupujúci zodpovedného povoľujúceho úradníka (ďalej len „žiadajúci orgán“) a jeho náhradník sú úradníci alebo dočasní zamestnanci určení v súlade s rokovacím poriadkom a vnútornými administratívnymi predpismi príslušnej inštitúcie, orgánu, úradu alebo agentúry, ako sa uvádza v článku 73 ods. 3 nariadenia (EÚ, Euratom) 2018/1046. Zastávajú minimálne funkciu vedúceho oddelenia alebo vedúceho delegácie.

            Článok 6
            Pozorovatelia

               1.   Pozorovatelia sa zúčastňujú na rokovaniach výboru bez toho, aby sa zapájali do prijímania odporúčaní.

               2.   Právny servis Komisie je ipso iure pozorovateľom v súvislosti s každým prípadom, ktorý sa výboru postúpi, a predkladá pripomienky z vlastnej iniciatívy alebo na žiadosť predsedu. Z tohto dôvodu sa jeden z jeho členov zúčastňuje na všetkých rokovaniach výboru. Právny servis musí byť informovaný o všetkých písomných postupoch.

               3.   V prípadoch, keď sa žiadosť žiadajúceho orgánu zakladá najmä na informáciách odovzdaných Európskym úradom pre boj proti podvodom (OLAF), sa zástupca OLAF-u zúčastní na zasadnutiach výboru a zúčastní sa na ústnych a písomných postupoch. Môže predložiť pripomienky z vlastnej iniciatívy alebo na žiadosť predsedu.

               4.   V iných prípadoch sa OLAF môže vyzvať, aby informácie alebo stanoviská poskytol na žiadosť predsedu.

               5.   Okrem žiadajúceho orgánu majú status pozorovateľa aj iní povoľujúci úradníci Komisie, európskeho úradu zriadeného Komisiou, výkonnej agentúry, inej inštitúcie alebo iného európskeho orgánu alebo úradu či agentúry, ktorých sa týka prípad postúpený výboru. Títo povoľujúci úradníci sa môžu zúčastniť na rokovaniach výboru, sú informovaní o písomných postupoch a na žiadosť predsedu predkladajú ústne a písomné pripomienky.

               6.   Predseda môže po porade so stálymi členmi výboru prizvať ďalších pozorovateľov, aby sa zúčastnili na rokovaniach výboru, a vyzvať ich, aby predložili ústne a písomné pripomienky.

            Článok 7
            Stály sekretariát

               1.   Stály sekretariát výboru zabezpečujú úradníci alebo zamestnanci Generálneho riaditeľstva pre rozpočet, s ktorým je administratívne prepojený.

               2.   Pod dohľadom predsedu stály sekretariát:

                           a)

                           overuje status žiadajúcich orgánov, ich určených zástupcov a pozorovateľov;

                           b)

                           overuje, či sú žiadosti úplné a či obsahujú všetky potrebné dokumenty a informácie vrátane informačného hárku;

                           c)

                           zisťuje, či sa prípad týka aj akýchkoľvek ďalších povoľujúcich úradníkov, ktorí by mohli byť navrhnutí za pozorovateľov;

                           d)

                           organizuje potrebné kroky a kontakty so žiadajúcim orgánom, právnym servisom Komisie a inými subjektmi, ktoré sú zapojené alebo by mohli byť zapojené do prípadu, aby mohol aktualizovať informácie obsiahnuté v žiadostiach;

                           e)

                           vypracúva návrhy, ktoré sa majú predložiť výboru na preskúmanie, a odovzdáva ich predsedovi, ostatným členom a pozorovateľom, ktorí sa majú zúčastniť na riešení daného prípadu;

                           f)

                           navrhuje predsedovi návrh harmonogramu zasadnutí výboru;

                           g)

                           pripravuje návrh programu zasadnutí výboru a odovzdáva ho členom a účastníkom zasadnutí výboru;

                           h)

                           overuje prítomnosť osôb a dokumentov, ktoré sú potrebné, aby sa zaistila regulárnosť rokovaní výboru;

                           i)

                           zúčastňuje sa na rokovaniach výboru a zabezpečuje nadväzujúce kroky;

                           j)

                           vyhotovuje súhrnnú zápisnicu z každého zasadnutia v súvislosti s konkrétnym prípadom a posiela ju členom;

                           k)

                           adresuje oznámenia hospodárskym subjektom;

                           l)

                           informuje žiadajúci orgán o odporúčaní, ktoré bolo prijaté výborom;

                           m)

                           zabezpečuje vybavenie akejkoľvek korešpondencie, ktorá je adresovaná výboru alebo sa týka jeho činností;

                           n)

                           vedie register odporúčaní prijatých výborom a rozhodnutí prijatých zodpovedným povoľujúcim úradníkom;

                           o)

                           zabezpečuje uverejňovanie rozhodnutí o vylúčení a finančných sankciách uvedených v článku 140 nariadenia (EÚ, Euratom) 2018/1046.

            Článok 8
            Predchádzanie konfliktom záujmov a ich riadenie

               1.   Ak sa predseda alebo jeho náhradník, ktorýkoľvek iný člen alebo jeho náhradník, úradníci a zamestnanci, z ktorých je zložený sekretariát výboru, ako aj ktorákoľvek iná osoba, ktorá sa zúčastňuje na zasadnutiach výboru alebo je oboznámená s dokumentmi, ktoré sa týkajú konkrétneho prípadu, nachádzajú v situácii, ktorá by mohla viesť k vzniku rizika konfliktu záujmov, bezodkladne o tom informujú ostatných členov a sekretariát. To isté platí, ak sa nachádzajú v situácii, ktorá by sa objektívne mohla vnímať ako konflikt záujmov.

               2.   Žiadna z osôb uvedených v odseku 1 sa nesmie zúčastniť na rokovaniach ani na prijímaní odporúčania. Do spisu o prípade sa vloží záznam o tom, akým spôsobom sa riešilo riziko konfliktu záujmov.

            Článok 9
            Spolupráca medzi výborom a OLAF-om

               1.   OLAF úzko spolupracuje s výborom v súlade s ustanoveniami nariadenia Európskeho parlamentu a Rady (EÚ, Euratom) č. 883/2013 (6), pričom dodržiava procesné a základné práva, ako aj ochranu oznamovateľov.

               2.   Ak sa žiadosť žiadajúceho orgánu zakladá na informáciách odovzdaných OLAF-om, výbor sa pred tým, ako zašle oznámenie hospodárskemu subjektu, poradí s OLAF-om, aby sa neohrozila dôvernosť súdnych konaní a vyšetrovaní, ktoré vykonáva alebo koordinuje OLAF, vrátane ochrany oznamovateľov, ani dôvernosť vnútroštátnych vyšetrovaní alebo súdnych konaní, pokiaľ sú známe.

               3.   Informovanie hospodárskych subjektov alebo ich zástupcov o informáciách vyplývajúcich z vyšetrovaní alebo týkajúcich sa vyšetrovaní, ktoré vykonáva alebo koordinuje OLAF, si vyžaduje súhlas OLAF-u.

            Článok 10
            Podávanie žiadostí výboru

               1.   Žiadosť o odporúčanie podáva výboru ktorýkoľvek povoľujúci úradník Komisie, inej inštitúcie, európskeho úradu zriadeného Komisiou, výkonnej agentúry alebo iného európskeho orgánu, úradu či agentúry, ktorý bol vymenovaný delegovaním.
               Ak žiadosť podal orgán, ktorý nie je súčasťou Komisie, stály sekretariát okamžite nadviaže potrebné kontakty, aby okrem iného zabezpečil dôvernosť výmen týkajúcich sa daného prípadu.

               2.   Žiadosť sa zašle v dôvernej forme sekretariátu elektronickou poštou na túto adresu: Panel-secretariat-BUDG@ec.europa.eu.

               3.   Ak sa žiadajúci orgán dozvie o informáciách uvedených v článku 136 nariadenia (EÚ, Euratom) 2018/1046, oznámi to výboru v čo najkratšom čase po tom, ako bol s týmito informáciami oboznámený, s výnimkou riadne odôvodnených prípadov.

               4.   Žiadosť o odporúčanie obsahuje všetky informácie, ktoré sa vyžadujú v ustanoveniach uvedených v článku 142 ods. 3 nariadenia (EÚ, Euratom) 2018/1046. Obsahuje aj ďalšie relevantné informácie uvedené v článku 136 uvedeného nariadenia vrátane prípadných správ OLAF-u. Obsahuje riadne vyplnený informačný hárok.

            Článok 11
            Zvolanie výboru
            Zasadnutia výboru zvoláva jeho predseda s cieľom:

                        a)

                        stanoviť predbežnú právnu kvalifikáciu v súlade s ustanoveniami článku 136 ods. 2 nariadenia (EÚ, Euratom) 2018/1046 na účely jej oznámenia príslušnému hospodárskemu subjektu;

                        b)

                        prijať odporúčanie, ako sa uvádza v článku 143 ods. 6 nariadenia (EÚ, Euratom) 2018/1046;

                        c)

                        riešiť otázky týkajúce sa fungovania výboru.

            Článok 12
            Písomný postup
            Na podnet predsedu alebo na žiadosť iného člena výboru možno na stanovenie skutočností a predbežného právneho posúdenia a na prijatie odporúčania použiť písomný postup. Každý člen výboru môže vzniesť námietku voči použitiu písomného postupu. Pozorovatelia sa zúčastňujú na tomto postupe.

            Článok 13
            Právo hospodárskeho subjektu na vypočutie

               1.   Pokiaľ neexistujú naliehavé a legitímne dôvody na zachovanie dôvernosti vyšetrovania alebo vnútroštátnych súdnych konaní, hospodársky subjekt má právo predložiť pripomienky v súlade s článkom 143 ods. 5 nariadenia (EÚ, Euratom) 2018/1046.

               2.   S výhradou ustanovení článku 143 ods. 5 nariadenia (EÚ, Euratom) 2018/1046 sa hospodárskemu subjektu pošle list oznamujúci skutočnosti a ich predbežnú právnu kvalifikáciu, v ktorom výbor zohľadňuje iba tie podklady, s ktorými sa hospodársky subjekt mal možnosť oboznámiť. Toto oznámenie sa v zásade posiela elektronickou poštou.

               3.   Hospodársky subjekt predloží svoje pripomienky sekretariátu písomne, v elektronickom formáte, na túto adresu: Panel-secretariat-BUDG@ec.europa.eu alebo na e-mailovú adresu, ktorá mu bola oznámená v oznamovacom liste, spolu s prípadnými prílohami, a to vo forme štandardného elektronického súboru vytvoreného pomocou bežného kancelárskeho softvéru.

               4.   Písomné pripomienky nesmú presiahnuť 10 strán bez príloh okrem prípadov, ktoré sú riadne odôvodnené vzhľadom na ich právnu alebo skutkovú zložitosť.

               5.   Hospodárskemu subjektu sa na predloženie pripomienok udelí spravidla trojtýždňová lehota. Táto lehota začína plynúť odo dňa nasledujúceho po oznámení skutočností a ich predbežnej právnej kvalifikácie. Ak hospodársky subjekt zmluvne súhlasil, že so zodpovedným povoľujúcim úradníkom bude komunikovať elektronicky, oznamovanie sa uskutoční zaslaním oznamovacieho listu elektronickou cestou.

               6.   Vo výnimočných prípadoch sa na základe odôvodnenej žiadosti hospodárskeho subjektu môže lehota predĺžiť o lehotu, ktorá nesmie prekročiť polovicu pôvodnej udelenej lehoty.

               7.   Ak uplynie stanovená lehota a nebola predložená žiadna riadne odôvodnená žiadosť o jej predĺženie alebo ak uplynie predĺžená lehota, námietkové konanie sa končí.

               8.   Ak predseda skonštatuje, že hospodársky subjekt nepredložil pripomienky v lehote, ktorá mu bola udelená, konanie pokračuje ďalej a predseda zvolá výbor, aby sa prijalo odporúčanie.

            Článok 14
            Prijímanie listov a odporúčaní
            Predseda a ostatní členovia sa snažia dosiahnuť konsenzus o obsahu oznamujúceho listu, ktorým sa dotknutému hospodárskemu subjektu oznamujú vytýkané skutočnosti, ako aj ich predbežná právna kvalifikácia, a následne aj konsenzus o odporúčaní.
            Ak to nie je možné, pristúpi sa k väčšinovému hlasovaniu, kde:

                        a)

                        predseda má jeden hlas;

                        b)

                        dvaja stáli členovia majú spolu jeden hlas;

                        c)

                        člen zastupujúci žiadajúci orgán má jeden hlas.

            Článok 15
            Oznámenie odporúčania
            Výbor svoje odporúčanie oznámi žiadajúcemu orgánu a pozorovateľom.

            Článok 16
            Platné lehoty na urovnanie prípadu

               1.   Po tom, čo sekretariát overil žiadosť a preskúmal prípad v súlade s uplatniteľnými ustanoveniami článku 7, zašle ho predsedovi a členom výboru. Po tom, čo predseda v prípade potreby požiadal o dodatočné overovacie alebo preskúmavacie opatrenia, skonštatuje, že prípad je pripravený.

               2.   Trvanie konania, ktoré sa začína tým, že predseda skonštatuje, že prípad je pripravený, a ktoré sa končí oznámením stanoviska žiadajúcemu orgánu a prípadne oznámením odporúčania, v zásade nepresahuje tri mesiace. Predseda môže túto lehotu predĺžiť, aby zabezpečil predovšetkým to, že sa dodrží právo na vypočutie.

            Článok 17
            Dôvernosť činností a rokovaní
            Bez toho, aby bolo dotknuté uplatňovanie článku 8 ods. 1 nariadenia (EÚ, Euratom) č. 883/2013 a článku 22a služobného poriadku (7), členovia výboru a jeho sekretariát, ako aj všetky osoby, ktoré sa z akéhokoľvek titulu zúčastnili na činnostiach alebo na zasadnutiach výboru alebo boli zapojené do vypracúvania dokumentov, stanovísk alebo pozícií, ktoré výbor vydáva, dodržiavajú v tomto ohľade najprísnejšiu dôvernosť v súlade s ich možnou administratívnou, zákonnou alebo zmluvnou zodpovednosťou. To isté platí pre predsedu a jeho náhradníka.

            Článok 18
            Spracovávanie žiadostí o prístup k dokumentom a ochrana osobných údajov
            Na činnosť výboru sa uplatňuje nariadenie (ES) č. 1049/2001 a nariadenie (ES) č. 45/2001.

         KAPITOLA II

            OSOBITNÉ USTANOVENIA O VYKONÁVANÍ PORADNEJ PRÁVOMOCI UVEDENEJ V ČLÁNKU 93 FINANČNÉHO NARIADENIA

            Článok 19
            Zásady

               1.   Ustanovenia článkov 1 až 4, 8, 12, 13, 17 a 18, ktoré sú uvedené v kapitole I tohto rokovacieho poriadku, sa uplatňujú na vykonávanie poradnej právomoci výboru, ktorá sa výboru udeľuje na základe článku 93 nariadenia (EÚ, Euratom) 2018/1046.

               2.   Na vykonávanie právomoci uvedenej v odseku 1 sa uplatňujú aj ustanovenia ostatných článkov kapitoly I tohto rokovacieho poriadku okrem prípadov osobitne stanovených v tejto kapitole.

            Článok 20
            Dodatoční členovia výboru a ich náhradníci

               1.   Pri vypracúvaní stanoviska uvedeného v článku 93 ods. 1 nariadenia (EÚ, Euratom) 2018/1046 výbor pozostáva z členov uvedených v článku 143 ods. 2 nariadenia (EÚ, Euratom) 2018/1046 a týchto troch dodatočných členov:

                           a)

                           zástupcu menovacieho orgánu zodpovedného za disciplinárne otázky v rámci príslušnej inštitúcie alebo úradu či agentúry;

                           b)

                           jedného člena, ktorého určil výbor zamestnancov príslušnej inštitúcie alebo úradu či agentúry;

                           c)

                           člena právneho servisu inštitúcie, európskeho úradu zriadeného Komisiou, výkonnej agentúry alebo iného európskeho orgánu alebo úradu či agentúry dotknutého zamestnanca.

               2.   Každý z týchto troch členov má náhradníka, ktorého určí podľa potreby:

                           a)

                           príslušný menovací orgán,

                           b)

                           príslušný výbor zamestnancov,

                           c)

                           príslušný právny servis.

            Článok 21
            Určenie pozorovateľov

               1.   V prípade, že dotknutý zamestnanec nepatrí ku Komisii, právny servis Komisie určí pozorovateľa.

               2.   Zodpovedný povoľujúci úradník alebo prípadne vedúci delegácie Únie, ktorá koná ako povoľujúci úradník vymenovaný subdelegovaním, alebo ich zástupcovia majú status pozorovateľov.

               3.   OLAF určí pozorovateľa v tom prípade, že informácie o údajnom porušení ustanovenia nariadenia (EÚ, Euratom) 2018/1046, akéhokoľvek iného ustanovenia o finančnom riadení alebo kontrole operácií vyplývajú z informácií, ktoré odovzdal OLAF.

               4.   Disciplinárny orgán príslušnej inštitúcie alebo orgánu určí pozorovateľa v tých prípadoch, keď žiadosť podal výboru menovací orgán. V ostatných prípadoch ho o to, aby určil pozorovateľa, môže požiadať predseda.

               5.   Predseda môže po porade s členmi prizvať ďalších pozorovateľov.

            Článok 22
            Stály sekretariát výboru

               1.   Uplatňujú sa ustanovenia článku 7 s výnimkou ustanovení uvedených v jeho odseku 2 písm. k).

               2.   Sekretariát plní predovšetkým tieto úlohy:

                           a)

                           pokiaľ bol výbor o prípade informovaný priamo zamestnancom, zabezpečí, aby sa prípad postúpil menovaciemu orgánu, a informuje o tom zamestnanca, ktorý informácie odovzdal, ako sa uvádza v článku 23 ods. 2;

                           b)

                           pokiaľ bol prípad postúpený výboru, overí status žiadajúceho orgánu a jeho určených zástupcov;

                           c)

                           po dohode s predsedom identifikuje troch dodatočných členov výboru a pozorovateľov a overí ich status;

                           d)

                           overuje, či sú spisy úplné a či obsahujú všetky potrebné dokumenty a informácie, najmä informačný hárok, opis skutočností, údajnú nezrovnalosť a podporné dokumenty vrátane vyšetrovacích protokolov;

                           e)

                           overuje, či bol dotknutý zamestnanec riadne vypočutý menovacím orgánom alebo prípadne zodpovedným povoľujúcim úradníkom;

                           f)

                           vypracúva návrhy stanovísk, ktoré sa majú predložiť na preskúmanie výboru, aby o nich rozhodol, a odovzdáva ich predsedovi, ostatným členom a pozorovateľom, ktorí sa majú zúčastniť na urovnaní daného prípadu;

                           g)

                           predkladá zodpovednému povoľujúcemu úradníkovi a príslušnému oddeleniu vnútorného auditu odporúčania uvedené v článku 93 ods. 3 nariadenia (EÚ, Euratom) 2018/1046;

                           h)

                           keď výbor usúdi, že prípad patrí do pôsobnosti OLAF-u, postúpi prípad menovaciemu orgánu a informuje o tom OLAF.

            Článok 23
            Podávanie žiadostí výboru

               1.   V súlade s článkom 93 ods. 1 nariadenia (EÚ, Euratom) 2018/1046 sa výbor zvoláva na žiadosť ktoréhokoľvek menovacieho orgánu zodpovedného za disciplinárne záležitosti alebo zodpovedného povoľujúceho úradníka vrátane vedúceho delegácie Únie alebo jeho náhradníka, ktorí konajú ako povoľujúci úradníci vymenovaní subdelegovaním, ďalej len „žiadajúce orgány“.

               2.   Ak bol výbor informovaný priamo zamestnancom, prípad postúpi zodpovednému menovaciemu orgánu alebo prípadne orgánu poverenému uzatváraním pracovných zmlúv, a informuje o tom tohto zamestnanca. Ak sa zodpovedný menovací orgán rozhodne, že prípad postúpi výboru, informuje o tom zamestnanca. Ak sa rozhodne, že prípad nepostúpi výboru, informuje o tom výbor aj zamestnanca.
               Aby sa zabezpečila účinná ochrana oznamovateľov, ako sa stanovuje v článku 22a ods. 3 služobného poriadku, výbor môže odchylne od predchádzajúceho pododseku rozhodnúť, že nebude informovať zodpovedný menovací orgán a informuje o tom OLAF.

            Článok 24
            Písomný postup
            Na podnet predsedu alebo na žiadosť člena výboru sa pri vypracovávaní stanoviska môže použiť písomný postup. Každý člen výboru alebo prípadne predseda môžu vzniesť námietku voči použitiu písomného postupu. V takom prípade predseda zvolá v primeranej lehote zasadnutie výboru. Rovnaké pravidlo sa uplatňuje aj v prípade odporúčania uvedeného v článku 93 ods. 3 nariadenia (EÚ, Euratom) 2018/1046.

            Článok 25
            Prijatie stanoviska a odporúčania

               1.   Výbor sa usiluje o dosiahnutie konsenzu pri určovaní toho, či došlo k finančnej nezrovnalosti, a pri odôvodňovaní stanoviska alebo odporúčania.

               2.   Ak sa konsenzus nedosiahne, pristúpi sa k hlasovaniu, pričom:

                           a)

                           predseda má jeden hlas;

                           b)

                           dvaja stáli členovia zastupujúci Komisiu majú spolu jeden hlas;

                           c)

                           člen zastupujúci žiadajúci orgán má jeden hlas;

                           d)

                           traja dodatoční členovia majú každý jeden hlas.

                     V prípade rovnosti hlasov je rozhodujúci hlas predsedu.

               3.   Odseky 1 a 2 sa uplatňujú mutatis mutandis na prijímanie odporúčaní. Konsenzus alebo hlasovanie sa týkajú najmä systémového charakteru finančnej nezrovnalosti.

            Článok 26
            Oznamovanie stanoviska a odporúčania
            Výbor bezodkladne oznámi stanovisko žiadajúcemu orgánu, zodpovednému povoľujúcemu úradníkovi a pozorovateľom.

            Článok 27
            Právo zamestnancov na vypočutie
            V súlade s článkom 93 ods. 2 druhým pododsekom nariadenia (EÚ, Euratom) 2018/1046 menovací orgán alebo prípadne zodpovedný povoľujúci úradník poskytne zamestnancovi pred tým, ako podá žiadosť výboru, možnosť predložiť pripomienky ku skutočnostiam, ktoré sa ho týkajú. V súlade s článkom 22 ods. 2 písm. e) stály sekretariát po tom, ako bola výboru podaná žiadosť, overí, či bola dotknutá osoba riadne vypočutá.

         KAPITOLA III

            ZÁVEREČNÉ USTANOVENIA

            Článok 29
            Preskúmanie
            Toto rozhodnutie sa preskúma najneskôr do dátumu, ktorý stanoví Komisia v súlade s článkom 120 ods. 2 druhým a tretím pododsekom nariadenia Rady (EÚ, Euratom) 2017/1939 (8).

            Článok 30
            Zrušenie

               1.   Rozhodnutie K(2011) 6109 sa týmto zrušuje.

               2.   Rozhodnutie (EÚ, Euratom) 2015/2463 sa týmto zrušuje.

            Článok 31
            Nadobudnutie účinnosti a uplatňovanie
            Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
            Uplatňuje sa odo dňa začatia uplatňovania článku 143 ods. 4 nariadenia (EÚ, Euratom) 2018/1046.

            V Bruseli 6. septembra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 193, 30.7.2018, s. 1.

            (2)  Nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 26.10.2012, s. 1).

            (3)  Rozhodnutie Komisie (EÚ) 2015/2463 z 18. decembra 2015 o rokovacom poriadku výboru uvedeného v článku 108 nariadenia Európskeho parlamentu a Rady (EÚ, Euratom) č. 966/2012 (Ú. v. EÚ L 342, 29.12.2015, s. 57).

            (4)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

            (5)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).

            (6)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999, Ú. v. EÚ L 248, 18.9.2013, s. 1.

            (7)  Nariadenie Rady (EHS, Euratom, ESUO) č. 259/68 z 29. februára 1968, ktorým sa ustanovuje Služobný poriadok a podmienky zamestnávania ostatných zamestnancov Európskych spoločenstiev a osobitné pravidlá, ktoré sa dočasne uplatňujú na úradníkov Komisie (Ú. v. ES L 56, 4.3.1968, s. 1).

            (8)  Nariadenie Rady (EÚ) 2017/1939 z 12. októbra 2017, ktorým sa vykonáva posilnená spolupráca na účely zriadenia Európskej prokuratúry (Ú. v. EÚ L 283, 31.10.2017, s. 1).


title: Rozhodnutie Európskej centrálnej banky (EÚ) 2017/2098 z 3. novembra 2017 o procesných aspektoch ukladania opatrení na nápravu v prípade nedodržania nariadenia (EÚ) č. 795/2014 (ECB/2017/33)

text:
               16.11.2017

               SK

               Úradný vestník Európskej únie

               L 299/34

         ROZHODNUTIE EURÓPSKEJ CENTRÁLNEJ BANKY (EÚ) 2017/2098
   z 3. novembra 2017
   o procesných aspektoch ukladania opatrení na nápravu v prípade nedodržania nariadenia (EÚ) č. 795/2014 (ECB/2017/33)
   RADA GUVERNÉROV EURÓPSKEJ CENTRÁLNEJ BANKY,
   so zreteľom na Zmluvu o fungovaní Európskej únie,
   so zreteľom na nariadenie Európskej centrálnej banky (EÚ) č. 795/2014 z 3. júla 2014 o požiadavkách v oblasti dohľadu nad systémovo dôležitými platobnými systémami (ECB/2014/28) (1), a najmä na jeho článok 22 ods. 6,
   keďže:

               (1)

               Rada guvernérov ustanovila požiadavky v oblasti dohľadu nad systémovo dôležitými platobnými systémami (SDPS) v nariadení (EÚ) č. 795/2014 (ECB/2014/28).

               (2)

               Podľa článku 22 ods. 2 a 3 nariadenia (EÚ) č. 795/2014 (ECB/2014/28) môžu príslušné orgány uložiť opatrenia na nápravu v prípade nedodržania požiadaviek v oblasti dohľadu.

               (3)

               Keďže nariadenie (EÚ) č. 795/2014 (ECB/2014/28) neupravuje podrobné pravidlá a postupy pre ukladanie opatrení na nápravu, mali by sa tieto pravidlá a postupy v súlade s článkom 22 ods. 6 uvedeného nariadenia ustanoviť v tomto rozhodnutí,

         PRIJALA TOTO ROZHODNUTIE:
   Článok 1
   Vymedzenie pojmov
   Na účely tohto rozhodnutia:

               1.

               „príslušným orgánom“ sa rozumie príslušný orgán, ako je vymedzený v článku 2 bode 5 nariadenia (EÚ) č. 795/2014 (ECB/2014/28);

               2.

               „prevádzkovateľom SDPS“ sa rozumie prevádzkovateľ SDPS, ako je vymedzený v článku 2 bode 4 nariadenia (EÚ) č. 795/2014 (ECB/2014/28);

               3.

               „opatrením na nápravu“ sa rozumie opatrenie na nápravu, ako je vymedzené v článku 2 bode 44 nariadenia (EÚ) č. 795/2014 (ECB/2014/28);

               4.

               „nedodržaním nariadenia“ sa rozumie každé porušenie nariadenia (EÚ) č. 795/2014 (ECB/2014/28);

               5.

               „podozrením z nedodržania nariadenia“ sa rozumie dôvodné podozrenie, že prevádzkovateľ SDPS nedodržal jednu alebo viac požiadaviek ustanovených v nariadení (EÚ) č. 795/2014 (ECB/2014/28), založené na informáciách a dokumentácii (vrátane samohodnotenia, ktoré poskytol prevádzkovateľ SDPS), ktoré má príslušný orgán k dispozícii;

               6.

               „pretrvávajúcim nedodržaním nariadenia“ sa rozumie každé porušenie nariadenia (EÚ) č. 795/2014 (ECB/2014/28), ktoré bolo potvrdené hodnotením, ale zo strany prevádzkovateľa SDPS nedošlo k náprave v súlade s akčným plánom dohodnutým s príslušným orgánom v lehote stanovenej týmto orgánom;

               7.

               „návrhom hodnotenia“ sa rozumie správa, ktorá ešte nebola schválená rozhodovacím orgánom príslušného orgánu, a ktorá obsahuje predbežnú analýzu pravidiel, postupov a operácií SDPS, a incidentov alebo iných skutočností, ktoré sa považujú za dôležité pre prevádzku SDPS, a tiež uvádza podozrenia z nedodržiavania požiadaviek v oblasti dohľadu ustanovených v nariadení (EÚ) č. 795/2014 (ECB/2014/28) prevádzkovateľom SDPS;

               8.

               „hodnotením“ sa rozumie – v prípadoch, keď Európska centrálna banka (ECB) vystupuje ako príslušný orgán – správa, ktorú schválila Radou guvernérov, alebo – v prípadoch, keď vystupuje ako príslušný orgán národná centrálna banka (NCB) – správa, ktorú schválil príslušný rozhodovací orgán dotknutej NCB, a ktorá uvádza mieru dodržiavania požiadaviek v oblasti dohľadu ustanovených v nariadení (EÚ) č. 795/2014 (ECB/2014/28) prevádzkovateľom SDPS.

         Článok 2
   Všeobecné zásady
   1.   Opatrenia na nápravu sa prevádzkovateľom SDPS ukladajú v súlade s článkom 22 nariadenia (EÚ) č. 795/2014 (ECB/2014/28) a s postupom ustanoveným v tomto rozhodnutí.
   2.   Príslušné orgány môžu začať postup pre uloženie opatrenia na nápravu, ak nastanú tieto situácie:

               a)

               v prípade nedodržania nariadenia, ktoré bolo potvrdené hodnotením;

               b)

               v prípade pretrvávajúceho nedodržania nariadenia, ak predtým nebolo prevádzkovateľovi SDPS uložené žiadne opatrenie na nápravu;

               c)

               ak má príslušný orgán na základe návrhu hodnotenia dôvodné podozrenie, že došlo k závažnému nedodržaniu nariadenia, pre ktoré je potrebné okamžite konať.

         3.   Opatrenie na nápravu musí byť dostatočne určité, aby mohol prevádzkovateľ SDPS bez zbytočného odkladu prijať opatrenia na nápravu alebo zamedzenie opakovaniu nedodržania nariadenia.
   Článok 3
   Oznámenie prevádzkovateľovi SDPS
   1.   V súlade s článkom 22 ods. 1 nariadenia (EÚ) č. 795/2014 (ECB/2014/28) a na základe záverov návrhu hodnotenia alebo hodnotenia zašle príslušný orgán prevádzkovateľovi SDPS písomné oznámenie, ktorého súčasťou môže byť žiadosť o poskytnutie dodatočných informácií alebo vysvetlení.
   2.   V písomnom oznámení sa uvedie povaha nedodržania nariadenia alebo podozrenia z nedodržania nariadenia, ako aj skutočnosti, informácie, hodnotenia alebo právne odôvodnenie, na ktorých sú závery o nedodržaní nariadenia alebo podozrenie z nedodržania nariadenia založené. Príslušný orgán v tomto oznámení uvedie, aké opatrenia na nápravu zamýšľa uložiť. Ďalej uvedie, či prípad považuje za závažný a či sa vyžaduje okamžité konanie na základe článku 4 ods. 2
   3.   V prípadoch pokračujúceho nedodržania nariadenia obsahuje písomné oznámenie aj vyjadrenie o chýbajúcom alebo nedostatočnom pokroku prevádzkovateľa SDPS v súvislosti s plnením akčného plánu dohodnutého s príslušným orgánom.
   Článok 4
   Organizácia fázy vypočutia
   1.   Prevádzkovateľovi SDPS musí byť poskytnutá možnosť písomne sa vyjadriť k skutočnostiam, informáciám, hodnoteniu alebo právnemu odôvodneniu, na ktorých sú založené závery o nedodržaní nariadenia alebo podozrenia z nedodržania nariadenia a k opatreniam na nápravu, o uložení ktorých sa uvažuje, ako sú uvedené v písomnom oznámení, a to v lehote stanovenej príslušným orgánom, pričom minimálna lehota, ktorú môže príslušný orgán stanoviť, je 14 kalendárnych dní od doručenia písomného oznámenia. Prevádzkovateľ SDPS môže požiadať o predĺženie lehoty a príslušný orgán je oprávnený rozhodnúť, či lehotu predĺži.
   2.   V prípade nedodržania nariadenia, ktoré sa v súlade s článkom 22 ods. 3 nariadenia (EÚ) č. 795/2014 (ECB/2014/28) považuje za dostatočne závažné na to, aby si vyžiadalo okamžité konanie, musí byť prevádzkovateľovi SDPS poskytnutá možnosť vyjadriť sa a poskytnúť vysvetlenie v lehote stanovenej príslušným orgánom, ktorá zvyčajne nie je dlhšia ako tri pracovné dni od doručenia písomného oznámenia.
   3.   Prevádzkovateľ SDPS môže príslušný orgán požiadať o poskytnutie vysvetlenia alebo dokumentov, ktoré sa týkajú nedodržania nariadenia alebo podozrenia z nedodržania nariadenia. Príslušné orgány sa usilujú o včasné poskytnutie príslušných vysvetlení a dokumentov prevádzkovateľom SDPS.
   4.   Prevádzkovateľovi SDPS môže byť poskytnutá možnosť vyjadriť sa na schôdzke k skutočnostiam, informáciám, hodnoteniu alebo právnemu odôvodneniu, na ktorých sú založené závery o nedodržaní nariadenia alebo podozrenia z nedodržania nariadenia, ak to príslušný orgán považuje za vhodné alebo ak o to prevádzkovateľ SDPS požiada. Prevádzkovateľ SDPS môže na schôdzke využiť pomoc tretej strany vrátane externého právneho poradcu.
   5.   Príslušný orgán vyhotoví zápisnicu o každej schôdzke s prevádzkovateľom SDPS. Po poskytnutí dostatočného času prevádzkovateľovi SDPS na preskúmanie zápisnice a a jej pripomienkovanie či navrhnutie zmien, ktoré prevádzkovateľ SDPS považuje za nevyhnutné, zápisnicu podpíše prevádzkovateľ SDPS a príslušný orgán poskytne prevádzkovateľovi SDPS kópiu zápisnice.
   6.   Prevádzkovateľ SDPS poskytne vyjadrenia, dokumentáciu, vysvetlenia a akékoľvek iné informácie príslušnému orgánu v jazyku Únie, ktorý si zvolil prevádzkovateľ SDPS, ak nedošlo k dohode s príslušným orgánom o inom jazyku.
   Článok 5
   Prístup k spisu
   1.   Po začatí konania o uložení opatrení na nápravu majú prevádzkovatelia SDPS právo na prístup k spisu príslušného orgánu s výhradou oprávneného záujmu právnických a fyzických osôb, ktoré nie sú prevádzkovatelia SDPS. Právo na prístup k spisu nezahŕňa dôverné informácie.
   2.   Prevádzkovatelia SDPS bez zbytočného odkladu postúpia príslušnému orgánu akúkoľvek žiadosť, ktorá sa týka prístupu k spisu.
   3.   Spis pozostáva zo všetkých dokumentov, ktoré príslušný orgán prijal, vytvoril alebo zostavil počas konania o uložení opatrení na nápravu.
   4.   Na účely tohto článku môžu dôverné informácie zahŕňať interné dokumenty príslušného orgánu a korešpondenciu medzi príslušným orgánom a akýmikoľvek osobami, ktoré sú zapojené do prípravy hodnotenia.
   Článok 6
   Ukladanie opatrení na nápravu
   1.   V súlade s článkom 22 ods. 2 a 3 nariadenia (EÚ) č. 795/2014 (ECB/2014/28) môže príslušný orgán uložiť prevádzkovateľovi SDPS opatrenia na nápravu po zohľadnení informácií poskytnutých dotknutým prevádzkovateľom SDPS. Aby sa zabránilo pochybnostiam, ak konanie o uložení opatrení na nápravu bolo začaté na základe podozrení z nedodržania nariadenia, opatrenie na nápravu sa uloží až potom, čo príslušný rozhodovací orgán príslušného orgánu schválil správu, v ktorej sa uvádza nedodržanie nariadenia.
   2.   V prípadoch, keď ako príslušný orgán vystupuje ECB, schvaľuje rozhodnutie o uložení opatrení na nápravu Rada guvernérov. Rozhodnutie obsahuje lehotu pre prevádzkovateľa SDPS na vykonanie opatrení na nápravu.
   3.   V prípadoch, keď ako príslušný orgán vystupuje NCB, schvaľuje rozhodnutie o uložení opatrení na nápravu rozhodovací orgán NCB. Rozhodnutie obsahuje lehotu pre prevádzkovateľa SDPS na vykonanie opatrení na nápravu. NCB bez zbytočného odkladu predloží kópiu rozhodnutia Rade guvernérov.
   Článok 7
   Lehoty
   Príslušný orgán môže uložiť opatrenia na nápravu v súvislosti s nedodržaním nariadenia, ktoré bolo potvrdené v hodnotení, v lehote dvoch rokov od dokončenia dotknutého hodnotenia.
   Článok 8
   Oznámenie rozhodnutia o uložení opatrení na nápravu
   Rozhodnutie o uložení opatrení na nápravu príslušný orgán písomne oznámi prevádzkovateľovi SDPS do siedmich kalendárnych dní od prijatia dotknutého rozhodnutia, a to aj elektronicky.
   Článok 9
   Nevykonanie opatrení na nápravu
   Nevykonania opatrení na nápravu prevádzkovateľom SDPS v stanovenej lehote môže byť samostatným dôvodom pre uloženie sankcie zo strany ECB, ak za to isté porušenie ešte nebola sankcia uložená.
   Článok 10
   Nadobudnutie účinnosti
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Vo Frankfurte nad Mohanom 3. novembra 2017

            Prezident ECB

         Mario DRAGHI

      (1)  Ú. v. EÚ L 217, 23.7.2014, s. 16.


title: Rozhodnutie Dozorného úradu EZVO č. 35/17/COL z 9. februára 2017, ktorým sa Nórsku udeľuje výnimka týkajúca sa mestskej čistiarne odpadových vôd Ladehammeren v aglomerácii Trondheim a ktorým sa zrušuje rozhodnutie č. 725/07/COL [2017/2099]

text:
                  16.11.2017

                  SK

                  Úradný vestník Európskej únie

                  L 299/38

            ROZHODNUTIE DOZORNÉHO ÚRADU EZVO
      č. 35/17/COL
      z 9. februára 2017,
      ktorým sa Nórsku udeľuje výnimka týkajúca sa mestskej čistiarne odpadových vôd Ladehammeren v aglomerácii Trondheim a ktorým sa zrušuje rozhodnutie č. 725/07/COL [2017/2099]
      DOZORNÝ ÚRAD EZVO,

         so zreteľom na akt uvedený v bode 13 prílohy XX k Dohode o EHP,

            smernica Rady 91/271/EHS z 21. mája 1991 o čistení komunálnych odpadových vôd
             (1),
         ako bol upravený na účely Dohody o EHP protokolom 1, a najmä na článok 8 ods. 5 tohto aktu,

      so zreteľom na rozhodnutie Dozorného úradu EZVO („dozorný úrad“) č. 725/07/COL o udelení výnimky v súlade s článkom 8 ods. 5 smernice 91/271/EHS, pokiaľ ide o čistenie komunálnych odpadových vôd v Høvringene (dokument č. 452420),
      keďže:

                  (1)

                  V článku 8 ods. 5 smernice 91/271/EHS sa stanovuje, že za výnimočných okolností, keď sa dá preukázať, že náročnejšie čistenie neprinesie žiadny prospech pre životné prostredie, môže vypúšťanie odpadových vôd do menej citlivých oblastí z aglomerácií s viac ako 150 000 p. k. prejsť čistením podľa menej prísnych požiadaviek, ktoré sú stanovené v článku 6 ods. 2 uvedeného aktu.

                  (2)

                  Za týchto okolností sa od štátov EZVO vyžaduje, aby dozornému úradu predložili dokumentáciu, v ktorej preukážu, že vypustená voda bola vyčistená aspoň na primárnej úrovni a že nebude mať nepriaznivý vplyv na životné prostredie.

                  (3)

                  Nórsko vymedzilo pobrežnú oblasť od mesta Lindesnes po nórsko-ruské hranice ako „menej citlivú oblasť“ podľa článku 6 smernice 91/271/EHS.

                  (4)

                  Dňa 19. decembra 2007 dozorný úrad rozhodnutím č. 725/07/COL schválil nórsku žiadosť, predloženú podľa článku 8 ods. 5 smernice 91/271/EHS, o povolenie menej prísneho čistenia odpadových vôd, než je predpísané v článku 4 smernice 91/271/EHS v čistiarni odpadových vôd Høvringen v súlade s podmienkami stanovenými v uvedenom rozhodnutí.

                  (5)

                  Dňa 20. februára 2010 mestská rada Trondheimu prijala v mene obce Trondheim rozhodnutie, že požiada o výnimku podľa článku 8 ods. 5 smernice 91/271/EHS pre čistiareň odpadových vôd Ladehammeren a pre koordinované požiadavky na čistenie pre obe čistiarne odpadových vôd Høvringen aj Ladehammeren, pričom vyčistenie definovala ako zníženie celkového obsahu nerozpustených tuhých látok v pritekajúcej odpadovej vode aspoň o 70 % alebo (alternatívne) ako dosiahnutie maximálnej koncentrácie nerozpustených tuhých látok 60 mg/l v kombinácii so znížením biochemickej spotreby kyslíka aspoň o 20 %.

                  (6)

                  Dňa 9. februára 2012 sa zástupcovia dozorného úradu stretli so zástupcami ministerstva životného prostredia a obce Trondheim. Na tomto stretnutí sa diskutovalo o preskúmaní podmienok udelenia výnimky pre čistiareň odpadových vôd Høvringen, ako aj o žiadosti o udelenie výnimky podľa článku 8 ods. 5 smernice 91/271/EHS, pokiaľ ide o vypúšťanie mestských odpadových vôd z čistiarne odpadových vôd Ladehammeren v aglomerácii Trondheim do fjordu Trondheim.

                  (7)

                  Dňa 25. júna 2012 dozorný úrad zaslal Nórsku list (dokument č. 638245) so žiadosťou o podrobnejšie informácie dokladajúce obe žiadosti o výnimku, ktoré by umožnili posúdenie týchto žiadostí.

                  (8)

                  Dňa 9. novembra 2012 Nórsko odpovedalo na uvedenú žiadosť (dokument č. 653035) a poskytlo rôzne dokumenty dokladajúce jeho žiadosť.

                  (9)

                  Nórsko na požiadanie dozorného úradu predložilo doplňujúce informácie, ktorými doložilo svoju žiadosť, a to 28. januára 2014 (dokument č. 697161), 29. januára 2014 (dokument č. 697372), 29. októbra 2014 (dokument č. 728105), 12. januára 2015 (dokument č. 734689), 16. januára 2015 (dokument č. 741891), 8. apríla 2016 (dokument č. 799935) a 9. septembra 2016 (dokument č. 818158).

                  (10)

                  Požiadavky na vodu vypúšťanú z čistiarní odpadových vôd, stanovené v smernici 91/271/EHS, sú zamerané na spotrebu kyslíka súvisiacu s rozkladom rozpustenej a suspendovanej organickej hmoty pochádzajúcej z pôdy alebo biologickej produkcie.

                  (11)

                  Fjord Trondheim má veľkú kapacitu na rozkladanie organického zaťaženia vzhľadom na veľkú hĺbku a objem vody a efektívnu výmenu vody s hlbokou oblasťou oceánu mimo ústia fjordu, čím je zabezpečený pravidelný prítok atlantických vôd bohatých na kyslík z Nórskeho mora.

                  (12)

                  Kanalizačný zberný systém v Trondheime je rozdelený do dvoch odpadových okresov – Høvringen a Lade – a prijíma približne 99 % odpadovej vody z oboch častí mesta. Vývody odpadovej vody v oboch čistiarňach odpadových vôd využívajú výhodu tohto hydrodynamického režimu a sú skonštruované so systémom difúzorov na hĺbkové uvoľňovanie vody, ktorý umožňuje bezpečne zachytávať zriedenú odpadovú vodu pod povrchovou vrstvou, a tým predchádzať eutrofizačným procesom v povrchovej vrstve a hlbokých vodných masách a sedimentoch.

                  (13)

                  Voda vytekajúca po konečnom vyčistení z čistiarne odpadových vôd Høvringen je uvoľňovaná na západnej strane Trondheimskej zátoky a voda vytekajúca po konečnom vyčistení z čistiarne odpadových vôd Ladehammeren na východnej strane Trondheimskej zátoky.

                  (14)

                  V posúdení vypracovanom dozorným úradom sa preukazuje, že vzhľadom na konštrukciu vypúšťacieho potrubia a uskutočnené monitorovanie je zrejmé, že voda vypustená z čistiarne odpadových vôd Høvringen, ako aj z čistiarne odpadových vôd Ladehammeren nedosahuje ani neovplyvňuje biologicky produktívnu povrchovú vrstvu Trondheimskej zátoky.

                  (15)

                  Okrem toho výsledky uskutočnených štúdií týkajúcich sa kvality vody preukázali, že voda vytekajúca po konečnom vyčistení z oboch čistiarní odpadových vôd – Høvringen aj Ladehammeren – nemá viditeľný vplyv na kvalitu vody v Trondheimskej zátoke. Nie sú k dispozícii žiadne dôkazy o tom, že by voda Trondheimskej zátoky bola postihnutá eutrofizáciou či o tom, že by vypúšťaná odpadová voda vytekajúca po konečnom vyčistení z oboch čistiarní odpadových vôd mala vplyv na faunu mäkkého dna.

                  (16)

                  V technickom posúdení vypracovanom dozorným úradom sa ďalej ukazuje, že výsledky štúdií sedimentu na dne, prostredníctvom ktorých sa zistila prítomnosť ťažkých kovov a organických znečisťujúcich látok, zrejme nesúvisia s vypúšťaním odpadovej vody vytekajúcej po konečnom vyčistení z čistiarne odpadových vôd Høvringen alebo Ladehammeren.

                  (17)

                  Bez ohľadu na uvedené skutočnosti voda vypúšťaná z čistiarní odpadových vôd obsahuje ťažké kovy a organické mikroskopické znečisťujúce látky rozpustené vo vode alebo spojené s pevnými časticami vo vytekajúcej odpadovej vode a vypúšťanie ťažkých kovov a organických mikroskopických znečisťujúcich látok by sa do určitej miery dalo obmedziť použitím chemického a/alebo biologického čistenia.

                  (18)

                  Dozorný úrad sa domnieva, že v súlade s rozhodnutím mestskej rady Trondheimu z 20. februára 2010 by náležité vyčistenie mestskej odpadovej vody malo byť vymedzené ako zníženie celkového obsahu nerozpustených tuhých látok v pritekajúcej odpadovej vode aspoň o 70 % alebo (alternatívne) dosiahnutie maximálnej koncentrácie nerozpustených tuhých látok na úrovni 60 mg/l v kombinácii so znížením biochemickej spotreby kyslíka aspoň o 20 %.

                  (19)

                  Pri celkovom technickom posúdení zadanom dozorným úradom sa dospelo k záveru, že vyčistená odpadová voda vytekajúca z oboch čistiarní odpadových vôd – Høvringen aj Ladehammeren – zjavne nemá žiadny merateľný vplyv na životné prostredie. Environmentálne modelovanie a modelujúce simulácie vplyvu sekundárneho čistenia v oboch čistiarňach odpadových vôd v porovnaní s primárnym čistením nepreukázali, že by náročnejšie čistenie bolo nejakým hmatateľným spôsobom prínosnejšie pre životné prostredie.

                  (20)

                  Dozorný úrad vo svojom rozhodnutí z 19. decembra 2007, ktorým udelil výnimku podľa článku 8 ods. 5 čistiarni odpadových vôd Høvringen, stanovil, že používaním chemického a/alebo biologického čistenia v mestskej čistiarni odpadových vôd Høvringen by sa do určitej miery znížilo vypúšťanie ťažkých kovov a organických mikroskopických znečisťujúcich látok. Jednou z podmienok tohto rozhodnutia bolo, aby čistenie komunálnej odpadovej vody z čistiarne zabezpečilo zníženie celkového obsahu nerozpustených tuhých látok v pritekajúcej odpadovej vode aspoň o 80 % pred vypustením a aby sa dosiahlo percentuálne zníženie biochemickej spotreby kyslíka (2) na úrovni minimálne 20 %.

                  (21)

                  Dozorný úrad analyzoval výsledky týkajúce sa mestskej čistiarne odpadových vôd Høvringen a zistil, že nezaručujú dosiahnutie súladu s podmienkami spojenými s rozhodnutím o udelení výnimky z roku 2007. Dozorný úrad teda dospel k záveru, že podmienky, stanovené v jeho pôvodnom rozhodnutí z 19. decembra 2007 o udelení výnimky, neboli splnené. Z tohto dôvodu sa domnieva, že rozhodnutie o výnimke pre čistiareň odpadových vôd Høvringen by malo byť zrušené.

                  (22)

                  Dozorný úrad v súlade s postupom stanoveným v článku 18 ods. 2 smernice 91/271 a ďalšími predpismi uvedenými v rozhodnutiach Stáleho výboru štátov EZVO č. 3/2012/SC a 4/2012/SC z 26. októbra 2012 predložil listom z 8. decembra 2016 návrh súčasného rozhodnutia Výboru pre životné prostredie Dozorného úradu EZVO. V súlade s rokovacím poriadkom výboru bol návrh rozhodnutia považovaný za schválený 26. januára 2017.

                  (23)

                  Člen kolégia so špeciálnou zodpovednosťou za environmentálne záležitosti bol v mene dozorného úradu a na jeho zodpovednosť (3) poverený prijatím opatrení v prípade, že návrhy opatrení, ktoré sa majú prijať, sú (ako v tomto prípade) v súlade so stanoviskom doručeným Výborom pre životné prostredie EZVO, ktorý pomáha dozornému úradu.

            PRIJALA TOTO ROZHODNUTIE:

                  1.

                  Žiadosť Nórska podľa článku 8 ods. 5 aktu uvedeného v bode 13 prílohy XX k dohode o EHP (smernica Rady 91/271/EHS z 21. mája 1991 o čistení komunálnych odpadových vôd) o povolenie uplatňovať menej prísne čistenie odpadových vôd, než je predpísané v článku 4 uvedeného aktu v čistiarni odpadových vôd Ladehammeren v aglomerácii Trondheim, sa prijíma za podmienok stanovených v odsekoch 2 až 7 uvedených nižšie.

                  2.

                  Najneskôr do 31. decembra 2017 sa mestská odpadová voda z čistiarne odpadových vôd Ladehammeren v aglomerácii Trondheim bude pred vypustením do prijímajúcich vôd čistiť podľa ustanovení uvedených v prílohe k tomuto rozhodnutiu.

                  3.

                  Do 30. júna 2017 bude pripravená stratégia zníženia zaťaženia kanalizačného systému ťažkými kovmi a mikroskopickými znečisťujúcimi látkami a zabránenia ďalšej kontaminácii komunálnej odpadovej vody ťažkými kovmi a mikroskopickými znečisťujúcimi látkami. Plán, ktorý budú monitorovať nórske príslušné orgány, zahŕňa povinnosť:

                              —

                              vykonávať prieskumy a monitorovanie s cieľom identifikovať potenciálne zdroje kontaminácie a miestnych znečisťovateľov,

                              —

                              pripravovať akčné plány na ukončenie kontaminácie zo zdrojov kontaminácie a miestnych znečisťovateľov,

                              —

                              zavádzať protiopatrenia voči identifikovaným znečisťovateľom a odstraňovať látky znečisťujúce životné prostredie priamo pri zdroji.

                  4.

                  Týmto sa zrušuje rozhodnutie dozorného úradu z 19. decembra 2007 (725/07/COL) o schválení nórskej žiadosti o výnimku podľa článku 8 ods. 5 smernice 91/271/EHS.

                  5.

                  Nórsky príslušný orgán v súlade s článkom 15 ods. 3 aktu monitoruje a vypracúva všetky príslušné štúdie na overenie toho, že vypúšťanie odpadovej vody nemá nepriaznivý vplyv na životné prostredie.

                  6.

                  Každé dva roky, počínajúc 31. januárom 2018, nórska vláda predloží dozornému úradu správu obsahujúcu výsledky monitorovania uskutočneného v predchádzajúcom období, podľa ustanovení vyššie uvedených odsekov 3 a 4, a to najmä pokiaľ ide o opatrenia prijaté s cieľom zabrániť znečisteniu kanalizačného zberného systému ťažkými kovmi a mikroskopickými znečisťujúcimi látkami. Správa obsahuje aj vysvetlenia všetkých prípadov nesplnenia požiadaviek tohto rozhodnutia.

                  7.

                  Dozorný úrad po každom období oznamovania uvedenom v odseku 6 alebo vždy, keď nastanú zmeny, prehodnotí situáciu a, ak to bude nutné, predloží návrh nového rozhodnutia Výboru pre životné prostredie EZVO, ktorý pomáha dozornému úradu.

                  8.

                  Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

                  9.

                  Rozhodnutie nadobudne účinnosť po jeho oznámení Nórsku.

                  10.

                  Iba anglické znenie tohto rozhodnutia je autentické.

                  11.

                  Toto rozhodnutie je určené Nórsku.

         V Bruseli 9. februára 2017

               Za Dozorný úrad EZVO

            Helga JÓNSDÓTTIR

               členka kolégia

            Carsten ZATSCHLE

               riaditeľ

         (1)  Ú. v. ES L 135, 30.5.1991, s. 40.

         (2)  BSK 5 pri teplote 20 °C.

         (3)  Rozhodnutie č. 17/94/COL z 23. septembra 1994 (dokument č. 624326).

         PRÍLOHA

            Požiadavky na vypúšťanie vody z čistiarne komunálnych odpadových vôd Ladehammeren v aglomerácii Trondheim

                     Ukazovateľ

                     Možnosť 1

                     Možnosť 2

                     Minimálne zníženie vyjadrené v percentách (*1)

                     Minimálne zníženie vyjadrené v percentách (*1)

                     Maximálna koncentrácia vo vypustenej odpadovej vode (mg/l)

                     Biochemická spotreba kyslíka (BSK 5 pri teplote 20 °C) bez nitrifikácie

                     neuvádza sa

                     20

                     neuvádza sa

                     Celkové nerozpustené tuhé látky

                     70

                     neuvádza sa

                     60

            (*1)  Zníženie koncentrácie surového (nevyčisteného) vtoku


title: Rozhodnutie Politického a bezpečnostného výboru (SZBP) 2017/2106 z 10. novembra 2017, ktorým sa predlžuje mandát vedúceho poradnej misie Európskej únie pre reformu sektora civilnej bezpečnosti na Ukrajine (EUAM Ukraine) (EUAM Ukraine/2/2017)

text:
               18.11.2017

               SK

               Úradný vestník Európskej únie

               L 303/10

         ROZHODNUTIE POLITICKÉHO A BEZPEČNOSTNÉHO VÝBORU (SZBP) 2017/2106
   z 10. novembra 2017,
   ktorým sa predlžuje mandát vedúceho poradnej misie Európskej únie pre reformu sektora civilnej bezpečnosti na Ukrajine (EUAM Ukraine) (EUAM Ukraine/2/2017)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2014/486/SZBP z 22. júla 2014 o poradnej misii Európskej únie pre reformu sektora civilnej bezpečnosti na Ukrajine (EUAM Ukraine) (1), a najmä na jeho článok 7 ods. 1,
   keďže:

               (1)

               Podľa rozhodnutia 2014/486/SZBP je Politický a bezpečnostný výbor (PBV) v súlade s článkom 38 zmluvy poverený prijímať príslušné rozhodnutia na účely vykonávania politickej kontroly a strategického riadenia EUAM Ukraine vrátane rozhodnutia o vymenovaní vedúceho misie.

               (2)

               PBV prijal 7. januára 2016 rozhodnutie (SZBP) 2016/49 (2), ktorým sa pán Kęstutis LANČINSKAS vymenúva za vedúceho poradnej misie EUAM Ukraine od 1. februára 2016 do 31. januára 2017.

               (3)

               PBV prijal 10. januára 2017 rozhodnutie (SZBP) 2017/113 (3), ktorým sa pánovi Kęstutisovi LANČINSKASOVI predĺžil mandát vedúceho poradnej misie EUAM Ukraine od 1. februára 2017 do 30. novembra 2017.

               (4)

               Vysoká predstaviteľka Únie pre zahraničné veci a bezpečnostnú politiku navrhla predĺžiť mandát pána Kęstutisa LANČINSKASA ako vedúceho poradnej misie EUAM Ukraine od 1. decembra 2017 do 30. novembra 2018,

         PRIJAL TOTO ROZHODNUTIE:
   Článok 1
   Mandát pána Kęstutisa LANČINSKASA ako vedúceho poradnej misie EUAM Ukraine sa týmto predlžuje do 30. novembra 2018.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 10. novembra 2017

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 217, 23.7.2014, s. 42.

      (2)  Rozhodnutie Politického a bezpečnostného výboru (SZBP) 2016/49 zo 7. januára 2016 o vymenovaní vedúceho poradnej misie Európskej únie pre reformu sektora civilnej bezpečnosti na Ukrajine (EUAM Ukraine) (EUAM UKRAINE/1/2016) (Ú. v. EÚ L 12, 19.1.2016, s. 47).

      (3)  Rozhodnutie Politického a bezpečnostného výboru (SZBP) 2017/113 z 10. januára 2017, ktorým sa predlžuje mandát vedúceho poradnej misie Európskej únie pre reformu sektora civilnej bezpečnosti na Ukrajine (EUAM Ukraine) (EUAM UKRAINE/1/2017) (Ú. v. EÚ L 18, 24.1.2017, s. 48).


title: Rozhodnutie Rady (EÚ) 2017/2104 zo 6. novembra 2017 o pozícii, ktorá sa má v mene Európskej únie zaujať v Pracovnej skupine pre poľnohospodárske normy kvality Európskej hospodárskej komisie Organizácie Spojených národov (WP.7 EHK OSN) k návrhom noriem kvality pre ovocie a zeleninu

text:
               18.11.2017

               SK

               Úradný vestník Európskej únie

               L 303/1

         ROZHODNUTIE RADY (EÚ) 2017/2104
   zo 6. novembra 2017
   o pozícii, ktorá sa má v mene Európskej únie zaujať v Pracovnej skupine pre poľnohospodárske normy kvality Európskej hospodárskej komisie Organizácie Spojených národov (WP.7 EHK OSN) k návrhom noriem kvality pre ovocie a zeleninu
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Pracovná skupina pre poľnohospodárske normy kvality Európskej hospodárskej komisie Organizácie Spojených národov (WP.7 EHK OSN) skúma a prijíma návrhy, ktorými sa stanovujú nové normy kvality EHK OSN pre ovocie a zeleninu alebo menia existujúce normy. Uvedené návrhy pripravujú špecializované sekcie pre štandardizáciu EHK OSN. WP.7 EHK OSN prijíma návrhy konsenzom zúčastnených členov.

               (2)

               Normy kvality EHK OSN pre ovocie a zeleninu prispievajú k medzinárodnej harmonizácii noriem a zriaďuje sa nimi rámec, ktorým sa zabezpečuje spravodlivá súťaž v obchode s ovocím a so zeleninou.

               (3)

               Únia sa zapája do činnosti WP.7 EHK OSN a špecializovaných sekcií pre štandardizáciu ako pozorovateľ. Členské štáty sú členmi EHK OSN a zapájajú sa do činnosti WP.7 EHK OSN a špecializovaných sekcií pre štandardizáciu. Členské štáty majú preto právo zúčastňovať sa na rozhodovaní o prijatí poľnohospodárskych noriem kvality EHK OSN pre ovocie a zeleninu.

               (4)

               Podľa článku 75 ods. 1 a článku 76 ods. 1 nariadenia Európskeho parlamentu a Rady (EÚ) č. 1308/2013 (1) výrobky sektora ovocia a zeleniny, ktoré sa majú spotrebiteľom predávať čerstvé, možno predávať len vtedy, ak spĺňajú uplatniteľné obchodné normy, ak majú vyhovujúcu, primeranú a predajnú kvalitu a ak je uvedená krajina pôvodu.

               (5)

               Podľa článku 75 ods. 2 nariadenia (EÚ) č. 1308/2013 je Komisia splnomocnená stanoviť obchodné normy v sektore ovocia a zeleniny prostredníctvom delegovaného aktu. Osobitné obchodné normy pre určité ovocie a zeleninu sú stanovené vo vykonávacom nariadení Komisie (EÚ) č. 543/2011 (2). Tieto osobitné obchodné normy sú založené na normách kvality, ktoré pre tieto výrobky stanovila EHK OSN.

               (6)

               Podľa článku 3 ods. 1 vykonávacieho nariadenia (EÚ) č. 543/2011 ovocie a zelenina, na ktoré sa nevzťahuje osobitná obchodná norma, musia spĺňať všeobecnú obchodnú normu stanovenú v časti A prílohy I k uvedenému vykonávaciemu nariadeniu. Výrobky, ktoré spĺňajú všetky platné obchodné normy prijaté EHK OSN, sa považujú za spĺňajúce danú všeobecnú obchodnú normu.

               (7)

               Keďže normy kvality EHK OSN pre ovocie a zeleninu majú vplyv na právo Únie, je potrebné stanoviť pozíciu, ktorá sa má zaujať v mene Únie vo WP.7 EHK OSN v súvislosti s týmito normami kvality.

               (8)

               Návrhy noriem kvality pre ovocie a zeleninu, ktoré pripravuje špecializovaná sekcia pre štandardizáciu čerstvého ovocia a zeleniny a špecializovaná sekcia pre štandardizáciu suchých a sušených produktov, sú predmetom rozsiahlych diskusií medzi vedeckými a technickými odborníkmi zo sektora ovocia a zeleniny. Členské štáty by preto mali tieto návrhy v mene Únie podporiť, ak sú v záujme Únie a nie sú v rozpore s právom Únie, a najmä s nariadením (EÚ) č. 1308/2013.

               (9)

               Vzhľadom na vyvíjajúcu sa a technickú povahu noriem kvality pre čerstvé ovocie a zeleninu a z toho vyplývajúcu potrebu, aby sa v pozícii Únie zohľadnil tento aktuálny vývoj, ako aj akékoľvek iné prípadné obavy Únie, by sa mali na účely každoročnej špecifikácie pozície Únie stanoviť postupy, ktoré sú v súlade so zásadou zakotvenou v článku 13 ods. 2 Zmluvy o Európskej únii, podľa ktorej majú inštitúcie Únie navzájom v plnej miere spolupracovať.

               (10)

               S cieľom umožniť potrebnú flexibilitu v priebehu diskusií počas zasadnutia WP.7 EHK OSN by sa členské štáty mali po porade s Komisiou splnomocniť na prijatie zmien v návrhoch noriem kvality pre ovocie a zeleninu za predpokladu, že tieto zmeny nezmenia podstatu daných návrhov.

               (11)

               Podľa tohto rozhodnutia by sa mala pozícia v ňom stanovená preskúmať najneskôr do výročného zasadnutia WP.7 EHK OSN v roku 2020.

               (12)

               Keďže Únia má v rámci WP.7 EHK OSN a špecializovaných sekcií pre štandardizáciu len štatút pozorovateľa, je na členských štátoch zapojených do činnosti WP.7 EHK OSN, aby vyjadrili pozíciu Únie, konajúc pritom spoločne v záujme Únie,

         PRIJALA TOTO ROZHODNUTIE:
   Článok 1
   Pozícia, ktorú má v mene Únie zaujať na výročných zasadnutiach WP.7 EHK OSN, v prípade, že sa WP.7 EHK OSN vyzve, aby stanovila nové normy kvality EHK OSN pre ovocie a zeleninu alebo zmenila existujúce normy kvality EHK OSN pre ovocie a zeleninu, sa uvádza v prílohe I.
   Článok 2
   Každoročná špecifikácia pozície Únie, ktorá sa má zaujať na výročných zasadnutiach WP.7 EHK OSN, sa stanovuje v súlade s prílohou II.
   Článok 3
   Rada na návrh Komisie prehodnotí a podľa potreby pozmení toto rozhodnutie a jeho prílohy, a to najneskôr do konania výročného zasadnutia WP.7 EHK OSN v roku 2020.
   Článok 4
   Pozíciu uvedenú v článku 1 vyjadria členské štáty, ktoré sú zapojené do činnosti WP.7 EHK OSN, konajúc spoločne v záujme Únie.
   Článok 5
   Členské štáty, ktoré sú zapojené do činnosti WP.7 EHK OSN a konajúc spoločne v záujme Únie môžu po porade s Komisiou odsúhlasiť vo WP.7 EHK OSN malé zmeny v návrhoch noriem kvality pre ovocie a zeleninu, ktoré nemenia podstatu daných návrhov.
   Článok 6
   Toto rozhodnutie je určené členským štátom.
   Toto rozhodnutie nadobúda účinnosť dňom jeho prijatia.

      V Bruseli 6. novembra 2017

            Za Radu

            predseda

         T. TAMM

      (1)  Nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 20.12.2013, s. 671).

      (2)  Vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (Ú. v. EÚ L 157, 15.6.2011, s. 1).

      PRÍLOHA I

         POZÍCIA ÚNIE NA VÝROČNOM ZASADNUTÍ WP.7 EHK OSN

      Členské štáty, ktoré sú zapojené do činnosti WP.7 EHK OSN a konajúc spoločne v záujme Únie schvália návrhy pre stanovenie nových noriem kvality EHK OSN pre ovocie a zeleninu, ktoré pripravila špecializovaná sekcia pre štandardizáciu čerstvého ovocia a zeleniny a špecializovaná sekcia pre štandardizáciu suchých a sušených produktov, alebo zmeny v existujúcich normách kvality EHK OSN pre ovocie a zeleninu, za predpokladu, že:

                  a)

                  nové normy kvality pre ovocie a zeleninu alebo zmeny existujúcich noriem kvality pre ovocie a zeleninu sú v záujme Únie a slúžia cieľom, ktoré sa Únia snaží dosiahnuť v rámci svojej poľnohospodárskej politiky, a

                  b)

                  nové normy kvality pre ovocie a zeleninu ani zmeny existujúcich noriem kvality pre ovocie a zeleninu nie sú v rozpore s právom Únie, a najmä s nariadením (EÚ) č. 1308/2013, bez toho, aby bolo dotknuté právo Komisie upraviť pravidlá Únie delegovaným aktom, najmä pokiaľ ide o obchodné normy pre ovocie a zeleninu uvedené v článku 75 uvedeného nariadenia.

      PRÍLOHA II

         KAŽDOROČNÁ ŠPECIFIKÁCIA POZÍCIE ÚNIE, KTORÁ SA MÁ ZAUJAŤ NA VÝROČNOM ZASADNUTÍ WP.7 EHK OSN

                  1.

                  Pred každým výročným zasadnutím WP.7 EHK OSN Komisia predloží Rade alebo jej prípravným orgánom písomný prípravný dokument, v ktorom sa uvádzajú podrobnosti o navrhovanej špecifikácii pozície Únie, na účely diskusie a schválenia pozície, ktorá sa má vyjadriť v mene Únie. Tento dokument sa zasiela v dostatočnom časovom predstihu pred zasadnutím WP.7 EHK OSN, ktorého sa týka.

                  2.

                  Komisia pri príprave písomného dokumentu uvedeného v odseku 1 tejto prílohy posúdi, či sú navrhované normy kvality v súlade s podmienkami stanovenými v prílohe I, vrátane toho, či pre Úniu predstavujú akékoľvek osobitné obavy.

                  3.

                  Ak po posúdení Komisie uvedenom v odseku 2 sa v diskusiách vedených v Rade alebo jej prípravných orgánoch dospeje k záveru, že návrh špecializovanej sekcie pre štandardizáciu čerstvého ovocia a zeleniny alebo špecializovanej sekcie pre štandardizáciu suchých a sušených produktov predstavuje pre Úniu osobitnú obavu, ktorá nebola predmetom diskusií v jednej zo špecializovaných sekcií pre štandardizáciu, členské štáty, ktoré sú zapojené do činnosti WP.7 EHK OSN konajúc spoločne v záujme Únie požiadajú, aby sa rozhodnutie o predmetnom návrhu odložilo, kým sa uvedená obava neprediskutuje v špecializovanej sekcii pre štandardizáciu.

                  4.

                  Ak je pravdepodobné, že návrh špecializovanej sekcie pre štandardizáciu čerstvého ovocia a zeleniny alebo špecializovanej sekcie pre štandardizáciu suchých a sušených produktov ovplyvnia nové vedecké alebo technické informácie, ktoré sa objavia po diskusiách vedených v Rade alebo jej prípravných orgánoch, ale pred zasadnutím WP.7 EHK OSN alebo počas neho, členské štáty, ktoré sú zapojené do činnosti WP.7 EHK OSN konajúc spoločne v záujme Únie požiadajú, aby sa rozhodnutie o predmetnom návrhu vo WP.7 EHK OSN odložilo, kým sa daný návrh neprediskutuje v špecializovaných sekciách pre štandardizáciu na základe týchto nových vedeckých a technických informácií.

                  5.

                  Ak v rámci zasadnutia Rady alebo jej prípravného orgánu počet členských štátov rovnajúci sa blokujúcej menšine stanovenej v článku 238 ods. 3 písm. a) druhom pododseku Zmluvy o fungovaní Európskej únie vznesie námietky proti návrhu novej normy kvality EHK OSN pre ovocie a zeleninu alebo proti zmene existujúcich noriem kvality EHK OSN pre ovocie a zeleninu, členské štáty, ktoré sú zapojené do činnosti WP.7 EHK OSN, požiadajú, aby sa rozhodnutie o danej navrhovanej norme odložilo a aby sa pokračovalo v diskusiách v špecializovanej sekcii pre štandardizáciu čerstvého ovocia a zeleniny alebo v špecializovanej sekcii pre štandardizáciu suchých a sušených produktov alebo v pracovnej skupine EHK OSN zriadenej na tento účel.

                  6.

                  V prípade potreby možno zvolať ďalšie zasadnutia v rámci Rady alebo jej prípravných orgánov, vrátane zasadnutí priamo na mieste, s cieľom zohľadniť ďalší nový vývoj odlišný od vývoja uvedeného v článku 5 tohto rozhodnutia, ku ktorému môže dôjsť v čase medzi diskusiami vedenými v Rade alebo jej prípravných orgánoch a do ukončenia zasadnutia WP.7 EHK OSN alebo počas neho.

                  7.

                  Ak v priebehu týchto zasadnutí vrátane zasadnutí priamo na mieste, a pokiaľ ide odseky 3, 4 a 6 tejto prílohy, nemožno dosiahnuť dohodu o navrhovanej špecifikácii pozície Únie, predloží sa daná záležitosť Rade alebo jej prípravným orgánom.


title: Rozhodnutie Rady (EÚ) 2017/2105 z 10. novembra 2017 o pozícii, ktorá sa má v mene Európskej únie prijať vo Výbore pre obchod v súvislosti so zmenou prílohy XII k Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej, v ktorej sa stanovuje zoznam kolumbijských obstarávateľských subjektov v súlade s ustanoveniami hlavy VI („Verejné obstarávanie“)

text:
               18.11.2017

               SK

               Úradný vestník Európskej únie

               L 303/6

         ROZHODNUTIE RADY (EÚ) 2017/2105
   z 10. novembra 2017
   o pozícii, ktorá sa má v mene Európskej únie prijať vo Výbore pre obchod v súvislosti so zmenou prílohy XII k Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej, v ktorej sa stanovuje zoznam kolumbijských obstarávateľských subjektov v súlade s ustanoveniami hlavy VI („Verejné obstarávanie“)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 9,
   so zreteľom na návrh Európskej komisie,
   keďže:

               (1)

               Dohoda o obchode medzi Európskou úniou a jej členskými štátmi na jednej strane a Kolumbiou a Peru na strane druhej (ďalej len „dohoda o obchode“) sa v prípade Kolumbie predbežne vykonáva od 1. augusta 2013 (1).

               (2)

               Podľa článku 14 ods. 1 a 3 dohody o obchode môže Výbor pre obchod prijímať rozhodnutia na základe konsenzu, týkajúce sa iba strany Únie a dotknutej signatárskej andskej krajiny (t. j. Kolumbie), pod podmienkou, že takéto rozhodnutia nemajú vplyv na práva a povinnosti inej signatárskej andskej krajiny.

               (3)

               Výbor pre obchod má na svojom štvrtom zasadnutí 24. novembra 2017 prijať rozhodnutie o schválení úpravy pododdielu 2 oddielu A dodatku 1 k prílohe XII („Verejné obstarávanie“). Úprava spočíva v spresnení zahrnutých vládnych obstarávateľských subjektov na nižšej ako ústrednej úrovni v Kolumbii. Úprava spočíva v pridaní poznámky do pododdielu 2 týkajúcej sa rozsahu verejného obstarávania v Kolumbii, ktorá má spresniť, že „obstarávateľské subjekty“ zahŕňajú všetky verejné obstarávateľské subjekty na nižšej ako ústrednej úrovni, ktoré nemajú priemyselný alebo komerčný charakter. Únia a Kolumbia sa zhodujú na tom, že takáto úprava si nevyžaduje kompenzačné vyrovnania.

               (4)

               Je vhodné stanoviť pozíciu, ktorá sa má prijať v mene Únie vo Výbore pre obchod, keďže rozhodnutie bude pre Úniu záväzné,

         PRIJALA TOTO ROZHODNUTIE:
   Článok 1
   Pozícia, ktorá sa má prijať v mene Únie vo Výbore pre obchod je založená na návrhu rozhodnutia Výboru pre obchod pripojenom k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.
   Článok 3
   Toto rozhodnutie je určené Komisii.

      V Bruseli 10. novembra 2017

            Za Radu

            predsedníčka

         U. PALO

      (1)  Rozhodnutie Rady 2012/735/EÚ z 31. mája 2012 o podpísaní v mene Únie a predbežnom vykonávaní Dohody o obchode medzi Európskou úniou a jej členskými štátmi na jednej strane a Kolumbiou a Peru na strane druhej (Ú. v. EÚ L 354, 21.12.2012, s. 1).

      NÁVRH
      ROZHODNUTIE VÝBORU PRE OBCHOD MEDZI EÚ A KOLUMBIOU A PERU č. …/2017
      z …,
      ktorým sa mení dodatok 1 k prílohe XII („Verejné obstarávanie“) k Dohode o obchode medzi Európskou úniou a jej členskými štátmi na jednej strane a Kolumbiou a Peru na strane druhej
      VÝBOR PRE OBCHOD,
      so zreteľom na Dohodu o obchode medzi Európskou úniou a jej členskými štátmi na jednej strane a Kolumbiou a Peru na strane druhej (ďalej len „dohoda o obchode“), a najmä na jej článok 191,
      keďže:

                  (1)

                  V článku 191 dohody o obchode sa stanovujú postupy, podľa ktorých ktorákoľvek zmluvná strana môže upraviť alebo opraviť rozsah svojho obstarávania patriaceho do pôsobnosti hlavy VI dohody o obchode.

                  (2)

                  V pododdiele 2 oddielu A dodatku 1 k prílohe XII („Verejné obstarávanie“) k dohode o obchode sa stanovujú kolumbijské orgány vládnej moci na nižšej ako ústrednej úrovni, na ktorých obstarávanie sa vzťahuje hlava VI.

                  (3)

                  Po výmenách medzi Úniou a Kolumbiou týkajúcich sa vykonávania dohody o obchode, Kolumbia oznámila Únii svoj zámer pridať poznámku do pododdielu 2, ktorá spresní, že „obstarávateľské subjekty“ zahŕňajú všetky verejné obstarávateľské subjekty na nižšej ako ústrednej úrovni, ktoré nemajú priemyselný alebo komerčný charakter. Únia a Kolumbia súhlasia s takouto úpravou a zhodujú sa na tom, že takáto úprava si nebude vyžadovať kompenzačné vyrovnania.

                  (4)

                  Pododdiel 2 oddielu A dodatku 1 k prílohe XII k dohode o obchode sa musí upraviť s cieľom pridať túto poznámku. Podľa článku 14 ods. 3 dohody o obchode môžu rozhodnutie o úprave prílohy prijať vo Výbore pre obchod zriadenom na základe dohody Únia a Kolumbia („dotknutá signatárska andská krajina“), pretože sa týka výlučne dvojstranného vzťahu medzi nimi,

            PRIJAL TOTO ROZHODNUTIE:
      Článok 1
      Poznámky k pododdielu 2 oddielu A dodatku 1 k prílohe XII („Verejné obstarávanie“) k dohode o obchode sa nahrádzajú takto:

         „Poznámky k tomuto pododdielu

                     1.

                     Na účely tohto pododdielu „obstarávateľské subjekty“ zahŕňajú všetky verejné obstarávateľské subjekty na nižšej ako ústrednej úrovni, ktoré nemajú priemyselný alebo komerčný charakter.

                     2.

                     Do hlavy VI tejto dohody nepatrí:

                                 a)

                                 obstarávanie potravín, poľnohospodárskych surovín a živých zvierat týkajúce sa poľnohospodárskych podporných programov a programov potravinovej pomoci a

                                 b)

                                 obstarávanie tovaru zatriedeného do oddielu 2 (potravinárske výrobky, nápoje a tabak; textílie, odevy a kožené výrobky) CPC, verzia 1.0, pre programy sociálnej pomoci.“

      Článok 2
      Úprava stanovená v článku 1 nezahŕňa kompenzačné vyrovnanie, keďže nevedie k zmenšeniu pôsobnosti.
      Článok 3
      Toto rozhodnutie nadobúda účinnosť dňom jeho prijatia.

         V […] […] 2017

               Za Výbor pre obchod


title: Rozhodnutie Rady (EÚ) 2017/2152 z 15. novembra 2017, ktorým sa mení rozhodnutie č. 189/2014/EÚ, ktorým sa Francúzsku povoľuje uplatňovať zníženú sadzbu určitých nepriamych daní z „tradičného“ rumu vyrobeného v departmánoch Guadeloupe, Francúzska Guyana, Martinik a Réunion

text:
               21.11.2017

               SK

               Úradný vestník Európskej únie

               L 304/1

         ROZHODNUTIE RADY (EÚ) 2017/2152
   z 15. novembra 2017,
   ktorým sa mení rozhodnutie č. 189/2014/EÚ, ktorým sa Francúzsku povoľuje uplatňovať zníženú sadzbu určitých nepriamych daní z „tradičného“ rumu vyrobeného v departmánoch Guadeloupe, Francúzska Guyana, Martinik a Réunion
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 349,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho parlamentu (1),
   konajúc v súlade s mimoriadnym legislatívnym postupom,
   keďže:

               (1)

               Na základe článku 1 rozhodnutia Rady č. 189/2014/EÚ (2) sa Francúzsku povolilo predĺžiť na francúzskom kontinentálnom území uplatňovanie sadzby spotrebnej dane na „tradičný“ rum vyrobený v departmánoch Guadeloupe, Francúzska Guyana, Martinik a Réunion, ktorá je nižšia ako plná sadzba spotrebnej dane z alkoholu stanovená v článku 3 smernice Rady 92/84/EHS (3), a uplatňovať sadzbu poplatku nazývaného „cotisation sur les boissons alcooliques“ (ďalej len „poplatok VSS“), ktorá je nižšia ako plná sadzba uplatniteľná podľa vnútroštátnych právnych predpisov Francúzska na takýto „tradičný“ rum.

               (2)

               Podľa článku 3 ods. 1 rozhodnutia č. 189/2014/EÚ sa znížené sadzby spotrebnej dane a poplatku VSS vzťahujúce sa na tento „tradičný“ rum obmedzujú na ročnú kvótu 120 000 hektolitrov čistého alkoholu.

               (3)

               Francúzske orgány požiadali 22. septembra 2016 Komisiu, aby predložila návrh technickej úpravy, ktorým sa zvýši ročná kvóta zo 120 000 hektolitrov čistého alkoholu na 144 000 hektolitrov čistého alkoholu. K žiadosti bola pripojená správa s informáciami odôvodňujúcimi požadovanú úpravu. Výrobcovia „tradičného“ rumu nemali v roku 2016 dostatočný prístup na trh v kontinentálnom Francúzsku. Predpokladané miery rastu si vyžadovali kvótu 144 400 hektolitrov čistého alkoholu a tento objem bol dosiahnutý na konci roka 2016. Ročná kvóta 120 000 hektolitrov čistého alkoholu by sa preto mala zvýšiť na 144 000 hektolitrov čistého alkoholu.

               (4)

               Opatrenia schválené rozhodnutím č. 189/2014/EÚ majú byť predmetom analýzy a podobnejšej revízie celého systému. V tejto analýze sa má zohľadniť správa Francúzska uvedená v článku 4 rozhodnutia č. 189/2014/EÚ.

               (5)

               Kvóta 120 000 hektolitrov čistého alkoholu stanovená na rok 2016 sa vyčerpala ešte pred koncom roka 2016. Bez spätného zvýšenia tejto kvóty od 1. januára 2016 by výrobcovia „tradičného“ rumu mohli utrpieť veľkéa pravdepodobne nezvratné škody. Vzťahy medzi výrobcami „tradičného“ rumu a veľkými maloobchodnými reťazcami vo Francúzsku upravujú zmluvy na jeden rok obsahujúce záväzky týkajúce sa dodávaných objemov, nákupnej ceny, ako aj prípadných zliav a propagačných akcií. Naplnenie kvóty viedlo k dodatočnému a nepredvídateľnému zvýšeniu zdanenia množstiev, o ktoré bola kvóta prekročená, pričom výrobcovia „tradičného“ rumu nemohli na začiatku roka pri podpise zmlúv predpokladať pravdepodobnosť prekročenia kvóty, ani prekročenia jeho rozsahu. Bez spätného zvýšenia kvóty utrpia výrobcovia „tradičného“ rumu značné straty v prípade množstiev, o ktoré prekračujú kvótu. Malo by sa preto schváliť spätné zvýšenie kvóty od 1. januára 2016.

               (6)

               Ostatné parametre rozhodnutia č. 189/2014/EÚ sa nezmenia a nezávislou hospodárskou analýzou, ktorú vykonali a v júli 2016 dokončili útvary Komisie, sa potvrdilo, že dovoz „tradičných“ rumov z Guadeloupe, Francúzskej Guyany, Martiniku a Réunionu do Francúzska sa týka len malej časti celkovej spotreby alkoholu vo Francúzsku. Z tohto dôvodu je nepravdepodobné, že existencia zníženej sadzby by narúšala hospodársku súťaž na trhu s rumami vo Francúzsku a už vôbec nie na jednotnom trhu.

               (7)

               Týmto rozhodnutím nie je dotknuté prípadné uplatňovanie článkov 107 a 108 Zmluvy.

               (8)

               Rozhodnutie č. 189/2014/EÚ by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie č. 189/2014/EÚ sa mení takto:

               1.

               V článku 3 sa odsek 1 nahrádza takto:
               „1.   Znížené sadzby spotrebnej dane a znížené sadzby poplatku VSS uvedené v článku 1, ktoré sa vzťahujú na rum uvedený v článku 2 sa obmedzujú na:

                           a)

                           ročnú kvótu 120 000 hektolitrov čistého alkoholu v období od 1. januára 2014 do 31. decembra 2015 a

                           b)

                           ročnú kvótu 144 000 hektolitrov čistého alkoholu v období od 1. januára 2016 do 31. decembra 2020.“

               2.

               Článok 5 sa nahrádza takto:
               „Článok 5
               Toto rozhodnutie sa uplatňuje od 1. januára 2014 do 31. decembra 2020 okrem:

                           a)

                           článku 1, článku 3 ods. 1 písm. a) a článku 3 ods. 2, ktoré sa uplatňujú od 1. januára 2012 a

                           b)

                           článku 3 ods. 1 písm. b), ktorý sa uplatňuje od 1. januára 2016.“

         Článok 2
   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

      V Bruseli 15. novembra 2017

            Za Radu

            predseda

         J. AAB

      (1)  Stanovisko z 24. októbra 2017 (zatiaľ neuverejnené v úradnom vestníku).

      (2)  Rozhodnutie Rady č. 189/2014/EÚ z 20. februára 2014, ktorým sa Francúzsku povoľuje uplatňovať zníženú sadzbu určitých nepriamych daní z „tradičného“ rumu vyrobeného v departmánoch Guadeloupe, Francúzska Guyana, Martinik a Réunion a ktorým sa zrušuje rozhodnutie 2007/659/ES (Ú. v. EÚ L 59, 28.2.2014, s. 1).

      (3)  Smernica Rady 92/84/EHS z 19. októbra 1992 o aproximácii sadzieb spotrebnej dane na alkohol a alkoholické nápoje (Ú. v. ES L 316, 31.10.1992, s. 29).